PKBM harap kontraktor tempatan diberi keutamaan

KUALA LUMPUR: Persatuan Kontraktor Bumiputera Malaysia (PKBM) menggesa kerajaan memberi keutamaan kepada kontraktor Bumiputera dan tempatan untuk terbabit secara langsung dalam projek Laluan Rel Pantai Timur (ECRL) Seksyen A.

Presidennya, Datuk Azman Yusoff berkata, melalui saringan yang dikendalikan Malaysia Rail Link Sdn Bhd (MRL) sebelum ini, terdapat lebih 50 kontraktor Bumiputera yang telah melepasi syarat untuk mengambil bahagian dalam pelaksanaan projek berkenaan.

“Melalui penggubalan dasar juga, saya pasti pihak Unit Peneraju Agenda Bumiputera (TERAJU) dan Jabatan Perdana Menteri mahu melihat pembabitan kontraktor Bumiputera diberikan peluang dan ruang secukupnya dalam pembinaan projek berskala besar ini.

“Peluang diberikan penting dalam memastikan kontraktor Bumiputera dan tempatan dapat menyumbang khidmat terutama berkaitan skop kerja infra yang semestinya menjadi kepakaran kontraktor tempatan,” katanya dalam satu kenyataan semalam.

Azman berkata, PKBM juga mahu pelantikan kontraktor terpilih dijalankan secara telus dan saksama tanpa menggangu gugat perjalanan pelaksanaan projek ECRL bernilai RM44 bilion.

Pada Isnin, MRL berkata, ia telah menerima kelulusan daripada kerajaan bagi memulakan pembinaan ECRL Seksyen A tidak lama lagi.

Pelaksanaan projek itu akan membabitkan kerja pembinaan di penjajaran semula sepanjang 210.4 kilometer dari Kota Bharu, Kelantan ke Dungun, Terengganu dan melibatkan pembinaan enam stesen ECRL.

Kelulusan diperoleh MRL, selaku pemilik projek dan aset ECRL, menerusi surat daripada Agensi Pengangkutan Awam Darat (APAD) bertarikh 14 Mei 2020, akan merangkumi kerja persiapan dan kerja tanah seperti jajaran muktamad; lokasi stesen penumpang dan kargo serta jumlah lot tanah yang akan diambil kerajaan.- Bernama

See author's posts


Fadillah cari penaja bawa pengundi balik

KUCHING: Ramai pengundi mahu balik untuk mengundi, tetapi kos untuk pulang masih tinggi dan keupayaan untuk membantu juga terhad, kata calon Gabungan Parti Sarawak (GPS) bagiu kerusi Parlimen Petra Jaya, Dato Sri Fadillah Yusof.

Itu antara cabaran dihadapi dalam usaha memastikan pengundi turun mengundi turun mengundi pada 19 November ini termasuk di kawasan Parlimen Petra Jaya.

“Ramai pengundi kita mahu balik mengundi, tetapi kos untuk pulang masih tinggi dan keupayaan kita untuk membantu juga terhad. Susulan itu, kita sentiasa mencari cara untuk membantu mereka pulang mengundi.

“Mungkin kita akan cari penaja untuk memberi subsidi kepada individu yang ingin pulang untuk mengundi,” katanya selepas merasmikan program Petra Jaya Sains, Teknologi, Kejuruteraan dan Matematik (STEM) Tour bersama Angkasawan Negara Mejar Dr Faiz Khaleed, di Dewan Serbaguna Kampung Demak, di sini, hari ini.

Fadillah juga berkata, promosi berterusan menerusi platform dalam talian serta lawatan rumah ke rumah perlu dilakukan untuk memastikan masyarakat turun pada hari mengundi nanti.

“Malah ini merupakan langkah yang diambil bagi memastikan peratusan turun mengundi pada hari tersebut meningkat.

“Kita buat promosi melalui media sosial, ziarah ke setiap pintu di sesebuah kawasan dan sebagainya untuk menggalakkan orang ramai turun mengundi.

“Inilah usaha kita memastikan orang ramai peka dan turun menjalankan tanggungjawab pada Pilihan Raya Umum Ke-15 (PRU-15).

Oleh AZREEN KERIA

See author's posts


MEDAC salur RM530 juta bantu usahawan

KUCHING: Setakat 16 Ogos lalu, Kementerian Pembangunan Usahawan dan Koperasi (MEDAC) telah menyalurkan sebanyak RM530 juta atau 85 peratus daripada peruntukan pembangunan tahun 2020 berjumlah RM619.7 juta daripada Kerajaan Persekutuan.

Menterinya Dato Sri Dr. Haji Wan Junaidi Tuanku Jaafar (gambar) berkata, peruntukan tersebut adalah dibawah dana PRIHATIN dan PENJANA kepada agensi di bawahnya bagi pembiayaan program pembangunan keusahawanan.

“Ini telah menjadikan MEDAC antara Kementerian yang berada di hadapan dalam menguruskan prestasi perbelanjaan peruntukan pembangunan terutama bagi membantu para usahawan yang terjejas akibat penularan wabak Covid-19.

“Selain itu, kita adakan Mesyuarat Majlis Tindakan Pembangunan Kementerian (MTPK) bertujuan untuk memantau dan memastikan pelaksanaan program pembangunan Kementerian berjalan lancar dan efisien,” katanya dalam kenyataan, semalam.

Ujarnya, dalam mesyuarat tersebut beliau turut menyatakan bahawa pelaksanaan program pembangunan MEDAC perlu mengambil kira dasar berkaitan dengan keusahawanan seperti Dasar Keusahawanan Nasional 2030, Kertas/Pelan Strategik Keusahawanan, Sustainable Development Goals (SDG) 2030 dan maklum balas usahawan.

“MEDAC juga telah mengenalpasti beberapa halangan birokrasi dan ‘red tapes’ yang menjadi batu penghalang kepada pembangunan usahawan negara terutamanya dalam konteks pembiayaan kepada usahawan.

“Kementerian ini akan terus memastikan karenah birokrasi ini akan dapat dikurangkan dan perkhidmatan penyampaian agensi di bawah MEDAC dapat dipertingkatkan selaras dengan perkembangan terkini Dasar Industri 4.0.

“Kementerian juga akan terus memastikan peruntukan dapat dipertingkatkan bagi membantu usahawan terutamanya usahawan mikro dan sektor informal dapat mengadaptasi automasi, mekanisasi dan digitalisasi dalam perniagaan,” jelasnya.

Tegasnya, MEDAC komited dalam pelaksanaan projek pembangunan yang telah dirancang dan diluluskan bagi memastikan hasrat kerajaan dalam menjayakan Malaysia sebagai Negara Keusahawanan Unggul pada tahun 2030.

Oleh Zarina Abdullah

See author's posts


Eksport dijangka bertambah baik

KUALA LUMPUR: Eksport Malaysia dijangka bertambah baik pada separuh kedua 2020 susulan pembukaan semula ekonomi global yang akan meningkatkan permintaan dan membawa kepada aliran perdagangan yang lebih baik, kata MIDF Research.

“Lantunan semula ekonomi China menyokong unjuran kami kerana negara itu merupakan rakan dagang terbesar kita, justeru pemulihan ekonomi mereka bermakna permintaan terhadap produk kita akan terus meningkat,” kata firma penyelidikan itu.

Bagaimanapun, ia berkata, terdapat pelbagai risiko kepada unjuran itu, termasuk gelombang baharu kes jangkitan Covid-19 dan peningkatan perlindungan perdagangan yang akan menghalang kebanyakan usaha negara-negara untuk memulakan semula ekonomi masing-masing.

“(Oleh itu) kami mengekalkan unjuran pertumbuhan eksport pada  -8.3 peratus tahun ke tahun bagi tahun ini (2019: -1.7 peratus tahun ke tahun),” kata MIDF Research dalam laporan Kajian Ekonomi bagi perdagangan luarnya bertajuk ‘Continuous Momentum in Exports Performance May Quiver as Headwinds Loom’ semalam.

Terdahulu semalam, Jabatan Perangkaan Malaysia mengumumkan eksport negara menunjukkan petanda pemulihan daripada krisis Covid-19, merekodkan pertumbuhan positif 8.8 peratus tahun ke tahun kepada RM82.9 bilion bulan lepas manakala lebihan perdagangan berjumlah RM20.9 bilion, yang terbesar sejak Oktober 2019.

Bagaimanapun, import turun sebanyak 5.6 peratus tahun ke tahun kepada RM61.98 bilion.

MIDF berkata, eksport sektor pembuatan meningkat 13.7 peratus tahun ke tahun pada Jun 2020 apabila eksport produk elektrik dan elektronik yang menguasai bahagian besar daripada jumlah eksport kembali mencatatkan pertumbuhan positif sebanyak 15.9 peratus tahun ke tahun selepas penguncupan 10 bulan.

Selain itu, subsektor pembuatan utama lain seperti mesin dan peralatan optikal dan saintifik melantun semula merekodkan prestasi positif.

“Sama dengan pembuatan, sektor pertanian melonjak 30 peratus tahun ke tahun dipacu oleh minyak sawit dan produk minyak sawit yang meningkat 45.4 peratus,” kata firma penyelidikan itu.

Eksport minyak sawit dijangka terus bertambah baik pada bulan-bulan akan datang disebabkan faktor musiman dan juga disokong oleh perjanjian minyak sawit India-Malaysia.- Bernama

See author's posts


MOTAC bincang benarkan pelancongan antara negeri

KUALA LUMPUR: Keputusan untuk membenarkan gelembung perjalanan pelancongan antara negeri sedang dibincang dan akan diumumkan tidak lama lagi, kata Menteri Pelancongan, Seni dan Budaya, Datuk Seri Nancy Shukri.

Beliau berkata, langkah itu adalah bagi mempercepatkan pemulihan industri pelancongan negara yang terjejas teruk akibat pandemik Covid-19.

“Setakat ini selain Langkawi, kita hanya benarkan pelancongan dalam negeri sahaja dan kita faham, kita tidak boleh bergantung kepada pelancongan dalam negeri sahaja untuk membantu pemulihan industri pelancongan negara, oleh itu kita sedang meneliti kebenaran pelancongan antara negeri bagi merancakkan semula aktiviti pelancongan negara,” katanya pada sesi soal jawab persidangan Dewan Rakyat semalam.

Beliau berkata demikian bagi menjawab soalan tambahan Syed Saddiq Syed Abdul Rahman (Bebas-Muar) yang meminta supaya gelembung pelancongan domestik diperluaskan ke seluruh negara dan tidak hanya fokus pada kawasan pulau, bagi membantu pemulihan pemain industri pelancongan negara yang terkesan teruk akibat Covid-19.

Nancy berkata, terdapat beberapa destinasi yang disenaraikan untuk kebenaran pelancongan antara negeri ini termasuk Fraser Hill, Genting Highlands dan destinasi tumpuan yang lain di seluruh negara.

Mengenai rancangan untuk membuka Pulau Langkawi kepada pelancong luar negara pula, Nancy berkata, perkara itu juga sedang dalam perbincangan kementerian itu dengan kementerian dan agensi terlibat lain.

“Kita sedang susun atur kriteria yang dibenarkan untuk pelancong antarabangsa ini untuk datang selain daripada lengkap vaksin, jika ia sudah diputuskan, kita akan mula buka Pulau Langkawi untuk pelancong antarabangsa,” katanya.

Setakat ini kerajaan membenarkan pelancongan dalam negeri bagi negeri yang berada di Fasa Dua dan seterusnya Pelan Pemulihan Negara (PPN) untuk individu yang telah lengkap vaksin.

Projek rintis gelembung pelancongan domestik ke Pulau Langkawi pula bermula sejak 16 September lepas.- Bernama

See author's posts


Yates kekalkan penguasaan jersi kuning

See author's posts


AS sokong ketepikan paten vaksin Covid-19

WASHINGTON: Pentadbiran Presiden Amerika Syarikat (AS) Joe Biden mengumumkan sokongan untuk pengecualian global mengenai perlindungan paten vaksin Covid-19 yang menawarkan harapan kepada negara miskin berjuang untuk mengakses dos yang menyelamatkan nyawa itu pada Rabu lalu.

India yang menyaksikan jumlah korban harian baharu empat angka setiap hari memimpin pertarungan di dalam Pertubuhan Perdagangan Dunia (WTO) untuk membolehkan lebih banyak pembuat ubat mengeluarkan vaksin tetapi ditentang farmasi gergasi.

Wakil Perdagangan AS, Katherine Tai mengatakan bahawa walaupun hak harta intelek untuk perniagaan adalah penting, Washington menyokong pengecualian perlindungan tersebut untuk vaksin Covid-19 bagi mengakhiri wabak tersebut.

“Ini adalah krisis kesihatan global dan keadaan luar biasa daripada pandemik Covid-19 memerlukan tindakan luar biasa,” katanya dalam satu kenyataan.

Biden berada di bawah tekanan kuat untuk mengetepikan perlindungan bagi pengilang vaksin, terutamanya dari negara kaya.

Ketua Pertubuhan Kesihatan Sedunia (WHO), Tedros Adhanom Ghebreyesus menyebut keputusan AS itu ‘bersejarah’ dan mengatakan ia menandakan peristiwa monumental dalam memerangi Covid-19.

Namun ,Tai mengingatkan bahawa rundingan akan memakan masa memandangkan sifat berdasarkan konsensus WTO.

Dengan bekalan untuk rakyat Amerika dijamin, pentadbiran Biden akan meneruskan usaha untuk memperluas pembuatan dan pengedaran vaksin serta akan berusaha untuk meningkatkan bahan mentah yang diperlukan untuk menghasilkan vaksin tersebut.

Selama berbulan-bulan, WTO menghadapi seruan untuk menghapus perlindungan harta intelektual pada vaksin Covid-19 untuk sementara waktu yang dikenal sebagai pengabaian TRIPS yang merujuk kepada perjanjian mengenai Aspek Harta Intelek yang Berkaitan Perdagangan.

Tetapi gagasan itu ditentang hebat oleh syarikat gergasi farmasi dan negara pengeluar yang menegaskan bahawa hak paten bukan penghalang utama untuk meningkatkan pengeluaran dan memperingatkan langkah itu dapat menghalang inovasi.

“Pengabaian adalah jawapan yang mudah tetapi salah untuk masalah yang kompleks,” kata kumpulan lobi Persekutuan Antarabangsa Pengilang dan Farmasi Antarabangsa yang berpangkalan di Geneva yang menggambarkan langkah AS sebagai mengecewakan.

Negara seperti New Zealand, bagaimanapun menyambut baik pengumuman AS, sementara Perdana Menteri Australia, Scott Morrison menyebut langkah itu berita luar biasa sambil menambah bahawa ia akan membantu negaranya mengeluarkan vaksin mRNA secara tempatan.

Perancis, di sisi lain mengatakan ia menentang pengecualian dengan menyatakan ia lebih suka model berasaskan sumbangan untuk membantu negara miskin mengatasi kekurangan vaksin. -AFP

See author's posts


Makna Kata Degupkan Sajak

Oleh Rosani Hiplee

SAJAK merupakan sebuah ekspresi seni penulisan yang mengubah makna kata dalam membentuk perasaan dan pemikiran individu penulis yang simetri indah.  Apabila mengolah sajak, kemahiran dan imaginatif penulis dalam memilih, menyusun serta menata makna kata memerlukan tamsilan kritis bagi menyampaikan tanggapan yang estetik. Sebuah sajak yang baik boleh membawa pembacanya ke ruang dimensi makna kata yang sensual.

Sebuah kata juga merupakan kesatuan bahasa kecil yang memiliki makna tertentu. Kata merupakan penyusun frasa dan pembangun sebuah ungkapan. Jalinan beberapa kata yang membentuk kesatuan makna dapat menampilkan suatu gagasan yang boleh dimengerti. Maka sebagai penulis sajak, jalinan kata dan makna perlu teliti dan tidak wajar diremehkan. Penyajak juga menggunakan bahasa kata untuk memperkukuh nilai estetika pada degup semantik sajak yang ditulisnya.

Selain itu, bahasa sajak wajar cenderung menggunakan kata-kata yang telus, tulus, denotatif tetapi padat dan tepat makna. Walaupun makna kata sesuai dengan kata yang dipilih, tetapi memanipulasikan kata perlu mampu membangkitkan makna yang bernuansa dan komunikatif. Justeru pemilihan diksi atau kata yang sederhana tapi memerikan pelangi warna makna yang berbeza pasti menjadikan sajak tersebut menarik dan ditaakul oleh pembaca dengan ralit.

Oleh itu, syabas kepada penulis muda seperti Aleva Anak Stephen Lek, Zumiriyah Hassim dan Abdul Wahab Jaini kerana sajak mereka telah disiarkan dalam ruangan Wadah Bahasa dan Sastera (WBS), akhbar Utusan Sarawak pada hari Khamis yang lepas.

Dalam penulisan sajak, lazimnya penulis akan membahaskan tentang kehidupan seharian seperti cinta, sosial, politik, ekonomi dan sebagainya. Maka, ketiga-tiga buah sajak yang disiarkan tersebut jelas berkisah tentang perasaan dan pemikiran penulis itu sendiri. Hal ini wajar kerana ungkapan sajak yang diolah pasti berbaur jujur dan mengalir sealur dengan pengalaman serta pengamatan sendiri. Kesemuanya menguliti lumrah kehidupan yang manusiawi. Mudah-mudahan nilai perasaan dan gagasan yang digarap tersebut dapat memaknakan sesuatu kepada pembacanya dengan polos.

Puisi “Baru Aku Tahu” oleh Aleva Anak Stephen Lek bertemakan cinta sepasang manusia. Sajak ini mengupas tentang keperitan antara cinta yang dikhianati dengan cinta yang tidak berbalas. Dalam rangkap awal sajak, penulis mengungkapkan sebuah kisah batin yang luka kerana putus cinta. Misalnya dalam rangkap berikut;

Baru aku tahu

Sakitnya putus cinta

Pedih dihati

Rasa diguris belati

Tapi beringatlah

Dia pernah menganyam cita, impian dan mimpi denganmu

Pintu dan tingkap hatinya pernah dibuka untukmu

(rangkap 1, sajak “Baru Aku Tahu”)

Menerusi dua buah rangkap seterusnya pula, penulis memperkatakan tentang peritnya penolakan cinta sebelah pihak sehingga mencalarkan keperibadian atau digniti yang manusiawi. Seperti peribahasa cinta bertepuk sebelah tangan. Tetapi yang lebih tragik apabila cinta yang tidak diterima, dibalas dengan penghinaan yang tirani sehingga lara jiwa semakin terdera dan cedera. Misalnya;

Baru kini aku tahu

Lebih sakit cinta ditolak

Sedih hatinya bukan kepalang

Muka diconteng arang

comot hitam warnanya

Hinanya dipandang begini

(rangkap 2 dan 3, sajak “Baru Aku Tahu”)

Manakala dalam rangkap akhir sajak, penulis masih terkilan kerana walaupun cinta tidak bersambut, jangan pernah mencemuh perasaan yang ada kerana yang dipinta hanyalah kasih sayang sepasang manusia, bukanlah apa-apa yang bernilai material.

Bukan cemuhan dipinta

Hanya secubit cinta

Sejemput kasih

Secekut sayang

Tapi sejuta nista diperoleh

(rangkap 4, sajak “Baru Aku Tahu”)

Sajak ini berbentuk bebas dan dibina dalam empat rangkap yang sederhana panjangnya. Gaya bahasa sajak juga biasa. Pemilihan kata dalam sajak masih perlu diperhatikan. Justeru penggunaan unsur-unsur persajakan seperti simile, perlambangan, personifikasi, metafora dan lain-lainnya masih perlu diolah dengan lebih sesuai dan tepat bagi memaknakan isi sajak yang lebih berjiwa indah.

Walaupun penulis terlihat cenderung dalam memanipulasikan kata namun masih terdapat beberapa baris kata dalam sajak ini yang kurang sesuai dan berlebih-lebihan semantiknya. Misalnya, dalam baris-baris sajak berikut;

Darah mengalir

Tanpa henti

Menjunam ke dasar hati

Ungkapan dalam baris tersebut terlalu berlebihan bagi menggambarkan apa yang sebenar dinyatakan. Hakikat kecewa daripada perasaan putus cinta, tidak perlu digemburkan dengan gambaran sedemikian. Pemilihan kata yang sederhana tapi memerikan makna yang dalam, lebih baik daripada luapan larva perasaan yang bukan apa-apa pada orang lain atau pembaca. Luahan yang berlebihan hanya memualkan, justeru apabila menyatakan sesuatu berhubung perasaan wajar tulus sifatnya agar orang lain lebih mengerti dengan telus.

Selain itu, penyimpulan rangkap sajak ini akan lebih baik sekiranya penyajak tidak bombastik dalam pernyataannya. Misalnya, pada baris-baris “Luka hatinya rasa dibelah/Dicincang lumat/Dikerenyet”. Perbuatan dibelah, dicincang lumat dan dikerenyet amat berlebihan bagi menggambarkan apa yang terjadi dalam rangkap sajak tersebut. Oleh itu, mohon penyajak menaakul semula pemaknaan baris-baris kata tersebut agar semantik sajak lebih rekayasa dan waras. Berkarya bukanlah berada dalam raungan emosional semata-mata tapi wajar berpaut pada rasional. Nilai keindahan karya bukanlah bersandar pada peribadi sahaja tapi juga pada suasana yang dikhalayakkan.

Sesungguhnya dalam penulisan sajak, sebaik-baiknya penulis memilih kata yang tuntas dalam penyampaiannya. Justeru, bahasa sajak bukanlah bahasa yang lewah sehingga merewang keabadian maknanya.

Sajak “Bejana Kasih untuk Pemugar Budi” oleh Zumiriyah Hassim bertemakan penghargaan terhadap jasa baik individu yang tulus berkhidmat untuk masyarakat. Pada keseluruhan sajak ini, penulis membicarakan tentang kebaktian individu barisan hadapan yang gigih, sabar dan berani menunaikan amanah dalam profesi masing-masing saat mendepani risiko pandemik covid-19. Sajak ini menarik pada kesederhanaan kata-kata yang mengutusi ekspresi penulis. Misalnya;

Memugar Budi di Taman Amalan

Mengorban diri di medan perjuangan

Menjunjung amanah dalam gendongan

Mengait bunga-bunga senyum keindahan

Keringat diladung menjadi saksi

Airmata ditakung tumpah sendiri

Keluh dilakar di diari hati

Nyanyian alun rahsia sanubari

Mengigit jiwa yang bernada sepi

(rangkap 1 dan 2, sajak “Bejana Kasih untuk Pemugar Budi”)

Manakala dalam dua buah rangkap akhir sajak, penulis mahu menyemangati para adiwira negara agar kekar dalam perjuangan mendepani cabaran yang masih ada. Penulis turut melakarkan penghargaan sebagai mengenang kebaktian mereka yang tiada tara nilainya untuk dibalas dengan harga berupa material. Misalnya;

Pemugar Budi adiwira kami

Bejana Kasih untukmu ini

Tiada galang mengganti bakti

Hanya doa redha Izzati

Mengurniakan segala yang kau hajati

Ayuh senyumlah kembali wira kami

Usaikan lelahmu yang masih berbaki

Bawalah bejana kasih cenderahati

Tegar semangat terus berjuang untuk pertiwi

Ke langkah akhir kau pasti diingati

Terima kasih adiwira kami

(rangkap 3 dan 4, sajak “Bejana Kasih untuk Pemugar Budi”)

Pemilihan kata dalam sajak ini sangat sederhana tapi sesuai dengan pernyataan emosi penulis yang tidak lewah. Sajak ini berbentuk separa bebas kerana ada keterikatan pada pengulangan rima akhir baris sajak walaupun bukan menepati ciri syair atau pantun. Sajak ini juga dibina daripada empat rangkap yang sederhana panjangnya.

Gaya bahasa sajak bersahaja. Pemilihan kata sajak pun sederhana dan masih perlu diteliti lagi. Justeru penggunaan unsur-unsur persajakan seperti metafora, pencitraan, personifikasi dan lain-lainnya masih perlu diolah dengan lebih kekar dan segar bagi memaknakan larik sajak yang lebih menjalar malar. Misalnya, dalam rangkap pertama pada baris kata bergaris berikut;

Memugar Budi di Taman Amalan

Mengorban diri di medan perjuangan

Menjunjung amanah dalam gendongan

Mengait bunga-bunga senyum keindahan

Huruf “B” pada kata “Budi” sebaiknya ditaip huruf kecil, ia bukannya penggunaan nama khas. Begitu juga dengan perkataan “Taman Amalan”, wajar menggunakan huruf kecil semua, ia pun bukan penggunaan nama khas. Kata “mengorban” dalam konteks ayat bagi baris sajak tersebut pula agak klise. Barangkali kata “mempertaruh” lebih sesuai digunakan. Manakala kata “gendongan” dalam baris ketiga sajak pun kurang harmoni. Maka disarankan penggunaan kata “ancaman” kerana semasa pandemik, tahap keselamatan individu sangat bahaya dan terancam. Seterusnya, dua buah baris sajak berikutnya, “Mengait bunga-bunga senyum keindahan/Menikmati bersama kemanisan sebuah kebahagiaan” seperti tiada perkaitannya dengan baris-baris sajak yang sebelumnya. Kecuali sekiranya baris-baris sajak tersebut diolah begini, “menyaksikan bunga-bunga harapan/memberi bahagia kehidupan masa depan.”

Sememangnya, semasa mengolah sebuah sajak yang baik, penulis perlu teliti dan berhati-hati dalam pemilihan serta penataan kata yang dijalin agar makna kata tersebut berupaya mendegupkan tema dan persoalan sajak dengan menyeluruh dan utuh.

Terakhirnya ialah sajak “Gerimis Merdeka” oleh Abdul Wahab Jaini, sebuah sajak yang bertemakan kemerdekaan negara. Pada awal rangkap sajak, penulis menikmati rasa damai yang indah pada suatu pagi walaupun dalam renyai gerimis. Misalnya;

Indahnya pagi ini

Alam semesta di gerimis pagi

Dingin dan nyaman

Membuai jiwa membelah aman

Manakala dalam baris sajak selanjutnya, penyajak berusaha membangkitkan semangat dan hakikat kebanggaan apabila kita masih layak berdiri di bumi sendiri yang merdeka. Misalnya;

Di sinilah ku berdiri

Berpasak di kaki bumi

Berpencak di hujung jerami

Bukan menaut momokan pagi

Mendengar kabut ribut pagi

Kau pakukan kakiku ke tanahmu

Biar berdarah seluas gangga

Agar tak bisa diterpa oleh mereka yang mahu mengusirku keluar

Di sinilah kita berdiri

Bersama menyemai hati sanubari

Menjunjung titah sang purbawi

Bentuk sajak ini bebas dan dibina daripada sebuah rangkap yang sederhana panjangnya. Gaya bahasa sajak biasa dan masih memerlukan penelitian semula agar makna kata sajak lebih menyeluruh elemennya. Pemilihan kata sajak pula mudah difahami. Sebaik-baiknya, penulis bersedia memanfaatkan manipulasi kata yang lebih dalam maknanya pada keseluruhan isi dan naratif dalam sajak ini. Oleh itu, sangat digalakkan agar penulis mahu membaca sajak-sajak penulis mapan yang diminati agar penulis dapat menemukan proses pemaknaan yang lebih tuntas dan bernuansa.

Apabila membaca judul “Gerimis Merdeka”, membawa makna yang sepoi dan pesimis untuk sebuah sajak yang bertemakan kemerdekaan. Kata “gerimis” dengan sendirinya memberikan persepsi yang kurang menghangatkan kerana suasana gerimis lazimnya dikaitkan dengan suasana teduh dan basah.

Selain itu, kata-kata yang dipilih dan ditata dalam sajak ini masih longgar pemaknaannya apabila baris-baris sajak ini ditaakul dengan teliti. Penulis perlu memahami makna kata yang dipilih dengan tuntas sebelum melarikkannya menjadi ungkapan dalam rangkap sajak. Misalnya pada kata yang bergaris berikut, “Alam semesta di gerimis pagi”, “Membuai jiwa membelah aman”, “Berpasak di kaki bumi/ Berpencak di hujung jerami/ Bukan menaut momokan pagi/ Mendengar kabut ribut pagi/ Biar berdarah seluas gangga/ Bersama menyemai hati sanubari/ Menjunjung titah sang purbawi/ Kau patrikan nyawaku dan Biar menyulam rasa bersatu”.

Kata “semesta” tidak sesuai digunakan dalam baris sajak ini kerana semesta meliputi ruang atmosfera yang melebihi planet bumi. Penggunaan kata sendi “di” adalah salah. Pemilihan frasa “membelah aman” kurang sesuai dengan jalinan frasa sebelumnya, barangkali frasa “membelai damai” lebih baik apabila menggambarkan suasana yang cuba ditampilkan. Makna frasa “kaki bumi” dan hujung jerami” sukar difahami apabila membaca jalinan baris kata sebelum dan sesudahnya.

Baris “menaut momokan pagi” dan “kabut ribut pagi” pun tidak membayangkan semantik sajak. Momok dan ribut, jalinan kata yang kontras. Kata “gangga” tidak mempunyai makna dalam kamus, jika yang dimaksudkan oleh penulis ialah Sungai Gangga, maka nama khas tersebut perlu jelas digunakan. Namun hubung kaitnya dengan makna rangkap sajak masih kurang telus. Penggunaan kata “hati sanubari” adalah lewah kerana merujuk pada makna yang sama. Pernyataan “titah sang purbawi” juga mengelirukan dalam pemaknaan sajak kerana purbawi tidak mempunyai makna dalam kamus, kecuali jika penulis menggunakan Sang Sapurba barulah ada kaitan dengan perjanjian Demang Lebar Daun seperti dalam buku Sulalatus Salatin atau Sejarah Melayu. Manakala frasa “patrikan nyawaku” dan “menyulam rasa” pun bukanlah jalinan makna yang sesuai bagi kata patri dan sulam.

Semoga dengan teguran dan saranan yang ada, penulis dapat memahami apa yang mahu disampaikan dengan berlapang rasa dan tanggapan. Rumusnya, ketiga-tiga buah sajak yang dibicarakan tadi masih mempunyai kekuatannya apabila dinilai daripada angka usia pengalaman penulis masing-masing. Semoga para penulis muda ini terus bersedia terampil dengan hasil sajak yang ingin diolahnya dengan memanfaatkan sepenuhnya kesesuaian kata dan makna yang tuntas.

Sesungguhnya, bakat dan minat Aleva Anak Stephen Lek, Zumiriyah Hassim dan Abdul Wahab Jaini dalam genre sajak ini boleh diberi ruang dan peluang yang lebih serius lagi. Justeru masing-masing berpotensi dalam memperlihatkan nilai kepenyairan diri. Cuma mereka harus lebih memahami pemilihan kata dalam menulis sajak agar olahannya kelak lebih komunikatif dan sarat makna. Mudah-mudahan sikap positif teguh menjejaki diri ke jalan kritik yang lebih membina dan terbuka. Syabas dan sukses, selalu!

See author's posts


Kuantan kini bandar raya

KUANTAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan Kuantan, ibu negeri Pahang, sebagai bandar raya dalam majlis bersejarah semalam.

Al-Sultan Abdullah dalam titah Diraja, menzahirkan hasrat mahu melihat Kuantan yang mula wujud pada pertengahan kurun ke-19 menerusi sistem penubuhan Kuantan Sanitary Board pada 1 Ogos 1913 terus mencipta lebih banyak kejayaan sebagai sebuah bandar raya yang unggul.

“Namun, penubuhan sebuah bandar raya bukanlah semata-mata pada nama. Justeru, dalam meniti hari-hari mendatang, kerajaan negeri beta dan Majlis Bandaraya Kuantan hendaklah sentiasa menumpukan usaha ke arah peningkatan kesejahteraan dan perkhidmatan yang mengutamakan rakyat.

“Marilah kita berdoa pada hari yang bersejarah ini semoga bandar raya Kuantan menjadi menjadi sebuah bandar raya unggul dan sentiasa berada dalam perlindungan Allah S.W.T,” titah Seri Paduka.

Al-Sultan Abdullah yang juga Sultan Pahang terdahulu berkenan mencemar duli menyempurnakan Majlis Pemasyhuran Bandaraya Kuantan di Kompleks Bandaraya Kuantan di sini, yang berlangsung dalam suasana sederhana, mematuhi prosedur operasi standard (SOP) Perintah Kawalan Pergerakan Bersyarat (PKPB) yang berkuat kuasa di Pahang.  Raja Permaisuri Agong Tunku Hajah Azizah Aminah Maimunah Iskandariah turut berangkat, diiringi anakanda-anakanda Seri Paduka Baginda Berdua termasuk Pemangku Raja Pahang Tengku Hassanal Ibrahim Alam Shah Al-Sultan Abdullah.

Hadir sama ialah Perdana Menteri Tan Sri Muhyiddin Yassin dan isteri Puan Sri Noorainee Abdul Rahman, Menteri Besar Pahang Datuk Seri Wan Rosdy Wan Ismail,  Menteri Perumahan dan Kerajaan Tempatan Datuk Zuraida Kamaruddin, Menteri Komunikasi dan Multimedia Datuk Saifuddin Abdullah serta barisan pentadbiran negeri Pahang.

Pada majlis itu, Al-Sultan Abdullah juga berkenan melantik Yang Dipertua (YDP) Majlis Perbandaran Kuantan (MPK) Datuk Hamdan Hussin sebagai Datuk Bandar pertama Kuantan, selain berkenan merasmikan Kompleks Bandaraya Kuantan. Kuantan diisytiharkan sebagai ibu negeri pada 27 Ogos 1955.

Wan Rosdy juga menyatakan kesediaan beliau bersama jentera pentadbiran negeri untuk berusaha sebaiknya dalam menjunjung titah Seri Paduka Baginda berhubung hasrat melihat Kuantan mencapai lebih banyak kejayaan. — Bernama

See author's posts


Banjir di Long Bemang tak patah semangat penduduk mengundi

MARUDI: Banjir yang melanda kawasan Long Bemang di pedalaman Hulu Baram Marudi tidak mematahkan semangat pengundi untuk turun menunaikan kewajipan pada Pilihan Raya Umum ke-15 (PRU-15) ini.

Masyarakat di pedalaman itu sanggup meredah banjir demi tanggungjawab kepada negara dan menuruti kehendak alan demokrasi bagi memilih wakil rakyat mereka.

Sementara itu, jurucakap Pegawai Gerakan Operasi (PGO) Jabatan Bomba dan Penyelamat Malaysia (JBPM) Sarawak dalam satu kenyataan berkata lima orang anggota ditugaskan ke lokasi bagi memantau keadaan  sekitar.

Menurutnya, setakat 12.24 tengahari hari ini, paras air ialah 1.10 kaki dan menunjukkan trend menurun.

“Keadaan banjir di SK Long Bemang, Klinik Kesihatan Long Bemang dan Kampung Long Bemang beransur surut.

“Antara lokasi pemantauan ialah Sekolah Kebangsaan (SK) Long Bemang, Klinik Kesihatan Long Bemang dan Kampung Long Bemang.

“Cuaca pada hari mengundi (hari ini) kelihatan mendung, namun proses pengundian masih berjalan lancar,” katanya.

Selain itu, tiada perpindahan yang dilakukan manakala bekalan elektrik ditutup sejak Selasa lalu untuk keselamatan penduduk kampung.

Untuk rekod, Kampung Long Bemang dilanda banjir sejak Selasa lalu dengan 103 rumah dan 530 penduduk terjejas.

See author's posts


GPS mesti menang di kerusi Bidayuh

DATO Sri Richard Riot Jaem tiba di dewan yang baharu dinaik taraf di kampung Impur Niyun, Tebedu baru-baru ini.

TEBEDU: Gabungan Parti Sarawak (GPS) mesti menang di ketiga-tiga kawasan Parlimen majoriti Bidayuh pada Pilihan Raya Umum ke-15 (PRU-15) akan datang, kata Ahli Parlimen Serian, Dato Sri Richard Riot Jaem.

Beliau berkata, ini bermakna GPS mesti mendapatkan semula kerusi Mas Gading dan Puncak Borneo yang tewas pada PRU 2018 sambil berjaya mengekalkan kerusi Serian.

“Ini adalah penting bagi GPS memenangi tiga kerusi ini bagi memastikan kawasan ini diwakili kerajaan.

“Saya percaya dalam PRU akan datang, tidak ada parti yang cukup kuat untuk membentuk kerajaan sahaja tetapi akan ada kerajaan campuran. Oleh itu, adalah penting tiga kerusi ini dimenangi oleh GPS,” katanya ketika berucap merasmikan acara bertemu pemimpin di Kampung Tebedu Mawang baru-baru ini.

Beliau yang merupakan Ahli Parlimen Serian sejak 32 tahun lalu, secara peribadi berpendapat ada kemungkinan PRU-15 diadakan seawal tahun ini.

“PRU-15 nanti adalah sesuatu yang bermakna, kerana ia akan menentukan kestabilan politik negara kita yang bercelaru politik sejak keputusan PRU-14 pada 9 Mei 2018.

“Di Sarawak, kita bertuah kerana wujud kestabilan politik di bawah GPS melalui kepimpinan Premier Sarawak, Datuk Patinggi Tan Sri Abang Johari Tun Openg. Dan kestabilan politik telah menarik ramai pelabur asing datang ke Sarawak,” katanya.

Tambahnya, Tebedu boleh mendapat manfaat daripada limpahan ekonomi yang dihasilkan oleh pemindahan ibu negara Indonesia ke Kalimantan kerana lokasinya berhampiran sempadan.

“Saya berharap Perjanjian Perdagangan Sempadan sedia ada akan dikaji semula untuk membolehkan jumlah perdagangan yang lebih besar, dan untuk peningkatan kemudahan yang diluluskan untuk Kompleks Imigresen, Kastam, Kuarantin dan Keselamatan (ICQS) Tebedu dipercepatkan.

“Dalam kapasiti saya sebagai Duta Khas Perdana Menteri, saya telah bertemu pelabur berpotensi dari Jepun, Korea Selatan dan Taiwan. Baru-baru ini saya membawa beberapa wakil syarikat di Korea Selatan dan duta negara melawat Serian malah turut membawa mereka menyertai sambutan Gawai,” katanya.

Sementara itu, Ketua Kampung Tebedu Mawang, Impur Niyun berharap Riot akan dicalonkan semula oleh GPS untuk mempertahankan Serian pada PRU-15.

“Sekiranya beliau sebagai penyandang dilantik semula, kami di Kampung Tebedu Mawang akan memberikan sokongan penuh kepada beliau. Malah beliau tidak pernah kalah dari segi undi di Tebedu. Semoga beliau boleh menang lagi dan dilantik semula sebagai Menteri di Putrajaya,” katanya.

Oleh JEAKQLEYN YACHO

See author's posts


Itali tarik balik sekatan perjalanan

ROM: Itali pada Rabu menarik balik beberapa lagi sekatan yang dikenakan berikutan wabak Covid-19, membolehkan penduduk bebas bergerak dan warga Schengen serta United Kingdom (UK) mengunjungi negara itu, lapor agensi berita Sputnik.

Di bawah pakej baharu yang diumum kerajaan Itali pada 4 Mei lalu, antara lain membolehkan sektor pembinaan dan pembuatan dibuka semula.

Pada 18 Mei pula kedai runcit dan salun dandanan rambut dibenar dibuka selain bar serta restoran mula beroperasi sepenuhnya.

Larangan terakhir ialah sekatan pergerakan antara wilayah kecuali kepada mereka yang memiliki sijil kebenaran untuk rentas wilayah.

Larangan perhimpunan dan acara awam masih berkuat kuasa. Sementara, panggung wayang dan teater dibuka semula mulai 15 Jun. – Bernama

See author's posts


Skop kerjasama ASEAN perlu perancangan rapi

KUALA LUMPUR: Perdana Menteri Datuk Seri Ismail Sabri Yaakob berharap skop kerjasama antara negara-negara  ASEAN dapat dirancang dengan lebih rapi supaya Bahasa Melayu kembali dijadikan ‘lingua franca’.

Beliau berkata ia termasuk dalam aspek penyelidikan, penerbitan dan pemupukan Bahasa Melayu.

“Bahasa Melayu memiliki keunikan dan kelebihan tersendiri khususnya dalam kalangan negara ASEAN dan ia diyakini boleh dijadikan salah satu bahasa rasmi ASEAN,” katanya ketika merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di sini semalam.

Ismail Sabri berkata di peringkat ASEAN penyatuan sistem ejaan Rumi dan peristilahan telah tercapai melalui forum kerjasama seperti Majlis Bahasa Brunei Darussalam-Indonesia-Malaysia (MABBIM) dan Majlis Sastera Asia Tenggara (MASTERA).

Justeru katanya Bahasa Melayu perlu dimartabatkan dalam negara, termasuk meminda Akta DBP 1959 bagi memberi kuasa kepada DBP untuk menjalankan penguatkuasaan terhadap kesalahan pengunaan bahasa berkenaan.

Ismail Sabri menjelaskan peranan dan tanggungjawab DBP sebagai badan perancangan bahasa, sastera dan penerbitan negara perlu diperincikan dengan lebih jelas supaya pelaksanaan peruntukan Perkara 152 Perlembagaan Persekutuan, Akta Bahasa Kebangsaan dan undang-undang lain yang berkaitan dengan bahasa kebangsaan lebih berkesan.

Mengulas lanjut, beliau berkata usaha sewajarnya juga perlu dilakukan untuk memperluaskan pengajaran dan penggunaan Bahasa Melayu di institusi pendidikan tinggi di negara ini.

Beliau menegaskan Malaysia dan rakyatnya sepatutnya mempunyai jati diri dan membuktikan bahawa mendaulatkan Bahasa Melayu tidak mengekang kemajuan negara kerana banyak negara yang mencapai status negara maju dengan mendaulatkan bahasa sendiri.

Sehubungan itu beliau menyeru seluruh Keluarga Malaysia terutamanya penjawat awam memberikan komitmen untuk melaksanakan usaha memartabatkan bahasa berkenaan.

Perdana Menteri menegaskan pentingnya semua sektor menggunakan Bahasa Melayu dengan seluas-luasnya kerana ia merupakan bahasa urusan rasmi kerajaan Persekutuan, kerajaan negeri dan Pihak Berkuasa Awam.

Katanya, perluasan penggunaan Bahasa Melayu perlu dilaksanakan di semua jabatan dan agensi kerajaan, Syarikat Berkaitan Kerajaan (GLC) dan syarikat swasta.

“Jadikanlah peribahasa “di mana bumi dipijak, di situ langit dijunjung” sebagai pegangan kerana cara itu barulah Bahasa Melayu benar-benar boleh dijadikan alat perpaduan negara,” katanya.

Beliau juga memaklumkan usaha mengantarabangsakan Bahasa Melayu di persada dunia sudah menjadi dasar kerajaan, dan ia antara bidang keutamaan kerangka Dasar Luar Negeri Malaysia yang dilancarkan pada 7 Disember tahun lepas, iaitu diplomasi kebudayaan.

Menurut Ismail Sabri, ketika sidang kemuncak khas ASEAN-Amerika Syarikat di Washington baru-baru ini beliau juga bercakap dalam bahasa kebangsaan termasuk pada sesi rundingan dua hala dengan negara lain pada sidang itu.

Katanya, semua surat yang dihantar kepada pemimpin dunia juga dalam bahasa kebangsaan, dengan terjemahan Bahasa Inggeris.

Simposium Pengantarabangsaan Bahasa Melayu yang bermula semalam hingga 24 Mei adalah kerjasama antara Pejabat Perdana Menteri dengan DBP serta Institut Alam dan Tamadun Melayu (ATMA) dan Universiti Kebangsaan Malaysia (UKM).

Simposium itu melibatkan tiga Ucap Utama, 15 Sidang membabitkan pembentangan kertas kerja oleh 60 tokoh dari Malaysia, negara ASEAN dan antarabangsa serta dua forum membabitkan 12 tokoh. – Bernama

See author's posts


Mengenang Penubuhan Malaysia

SALAH satu peristiwa sejarah yang kita sering rayakan adalah penubuhan Malaysia.  Oleh kerana peristiwa itu telah berlalu selama 58 tahun lalu maka elok diingatkan semula tentang penubuhan Malaysia. Ini kerana proses penubuhan Malaysia sebenarnya satu proses cukup mencabar dengan pelbagai babak-babak yang mendebarkan untuk merealisasikan rancangan Malaysia.

Idea penubuhan gabungan wilayah Sarawak, Sabah dan Tanah Melayu bukan satu yang baharu.  Ia telah dicadang sejak awal lagi.  Pengarah Syarikat Borneo Utara British, Lord Brassey pernah menyuarakan idea ini pada tahun 1887.  Seterusnya pada tahun 1938 pemimpin Tanah Melayu iaitu Ibrahim Haji Yaakob dan Harun Aminurrashid mencadangkan pembentukan sebuah persekutuan lebih besar merangkumi keseluruhan Kepulauan Melayu yang dinamakan sebagai Melayu Raya.

Idea ini dibangkitkan lagi semasa Perang Dunia Kedua apabila British merangka satu rancangan besar untuk masa depan Tanah Melayu dan wilyah-wilayah utara Borneo dalam Malayan Union.  Cadangan ini juga tidak dilaksanakan apabila hanya menumpukan penyatuan negeri-negeri Melayu di Tanah Melayu. Pada tahun 1951 pula Persuruhjaya Tinggi British di Asia Tenggara, Malcolm MacDonald pula mengutarakan hal yang sama.

Pengumuman

Langkah lebih jitu berlaku apabila pada 27 Mei 1961 Tengku Abdul Rahman mengumumkan rancangan Malaysia untuk menggabungkan Tanah Melayu, Singapura, Sarawak, Sabah dan Brunei.

Reaksi pemimpin Sarawak dan Sabah  ketika itu agak curiga tentang rancangan ini.  Setengah pemimpin mahukan agar penyatuan antara Brunei, Sarawak dan Sabah disatukan dahulu.  Ada pula menentang keras usaha untuk menyerahkan Sarawak kepada kuasa asing yang lain.

Melihat sikap negatif dalam kalangan pemimpin Sarawak maka Tengku telah mengadakan lawatan ke Sarawak bagi memberi penerangan kepada pemimpin tempatan tentang rancangan Malaysia.  Pada Julai 1961 itu juga Persidangan Persatuan Parlimen Komanwel di Singapura diadakan.  Di sana pemimpin Sarawak termasuk Sabah mula bertemu dengan pemimpin Tanah Melayu dan Singapura yang mana mereka diberi penerangan kepada rancangan Malaysia ini.

Akhirnya satu persatu pemimpin Sarawak dan Sabah menyokong rancangan Malaysia.  Salah seorang pemimpin Sarawak terawal menyokong Malaysia ini ialah Abang Mustapha.  Beliau melihat pembentukan Malaysia lebih memberi kebaikan kepada Sarawak daripada membentuk pergabungan Sarawak, Sabah dan Brunei.  Hanya beberapa pemimpin kedua-dua negeri ini sahaja tidak menyokong Malaysia dan mahukan kemerdekaan dahulu sebelum pembentukan Malaysia.

Langkah Menjayakan

Apabila majoriti pemimpin Sarawak menyokong rancangan Malaysia maka ditubuhkan Jawatankuasa Setia Kawan Malaysia (JSKM).  Penubuhan JSKM merupakan satu badan untuk mengumpul pemimpin Brunei, Sarawak, Sabah, Singapura dan Tanah Melayu untuk berbincang dan bersepakat untuk menubuhkan Malaysia.

Perbincangan JKSM ini diadakan sebanyak empat kali di setiap pusat kerajaan di Sarawak, Sabah, Singapura dan Tanah Melayu.   Perjumpaan pertama JKSM adalah di Kota Kinabalu. Manakala pada 18 Disember 1961 Kuching menjadi tempat kedua JKSM diadakan.  Seterusnya Kuala Lumpur, dan terakhir di Singapura.

Pada masa yang sama satu rundingan antara Tengku Abdul Rahman dengan kerajaan British telah diadakan di London pada 20 hingga 23 November 1961.  Rundingan itu membawa kepada persetujuan menubuhkan suruhanjaya siasatan.  Pada 16 Januari 1962 kedua-dua kerajaan iaitu Tanah Melayu dan Britain mengumumkan keahlian suruhanjaya tersebut yang terdiri daripada Lord Cobbold selaku pengerusi bersama-sama dengan beberapa ahli lain iaitu Anthony Abell, David Watherston, Wong Pow Nee dan Muhammad Ghazali Shafie.  Suruhanjaya ini dikenali sebagai Suruhanjaya Cobbold.

Kerajaan Sarawak ketika itu juga telah mengeluarkan kertas putih pada 4 Januari 1962 yang bertujuan untuk memberi penerangan  kepada rakyat Sarawak tentang konsep Malaysia dan juga membolehkan mereka memberi pendapat kepada suruhanjaya siasatan tersebut.  Kerajaan Sabah juga berbuat perkara sama dengan mengeluarkan kertas putih pada 31 Januari 1962.

Suruhanjaya tersebut tiba di Kuching pada 19 Februari 1962.  Suruhanjaya tersebut telah melakukan perjumpaan sebanyak 50 kali dengan penduduk kedua-dua negeri.  Perjumpaan ini melibatkan sebanyak 20 perjumpaan di beberapa tempat di Sarawak dan 15 di Sabah.  Suruhanjaya tersebut juga menerima sebanyak 2,200 pucuk surat dengan 1600 pucuk surat dari Sarawak dan 600 pucuk surat daripada Sabah.

Suruhanjaya tersebut menamatkan tugas mereka pada 18 April 1962.  Mereka menyiapkan laporan pada bulan Jun 1962.  Laporan itu menunjukkan bahawa 2/3 penduduk Sarawak dan Sabah bersetuju menyokong Malaysia iaitu ½ menyokong tanpa syarat dan ½ pula menyokong dengan syarat.  Manakala di Singapura pula diadakan pungutan suara untuk menentukan bentuk penyertaan Singapura dalam Malaysia kelak.

Langkah seterusnya adalah penubuhan Jawatankuasa Antara Kerajaan (JAK) bagi membincangkan perkara-perkara tentang hak Sarawak dan Sabah dalam perjanjian Malaysia dan perlembagaan Malaysia.  Hal ini termasuklah tentang pembahagian kerusi parlimen, hak kewagarnegaraan, hak imigresen, hak istimewa Bumiputera, pendidikan dan kebebasan beragama.

Merangka Hak Sarawak dan Sabah

JAK ini diketuai oleh Lord Lansdowne iaitu Setiausaha Tanah Jajahan British.  Timbalan beliau ialah Tun Abdul Razak iaitu Timbalan Perdana Menteri Tanah Melayu. Sementara itu wakil-wakil daripada Sarawak dan Sabah menjadi ahlinya. Bagi Sarawak wakil-wakil mereka diluluskan oleh Council Negri seperti Ketua Setiausaha, Peguam Negara, Setiausaha Kewangan, Datuk Bandar Abang Mustapha, Temenggung Jugah, Pengarah Montegrai, Ling Beng Siew dan Chia Chin Shin.

Dalam mesyuarat permulaan mereka di Kota Kinabalu pada 30 Ogos 1962 memutuskan tugas-tugas JAK kepada lima jawatankuasa kecil yang menyentuh mengenai perlembagaan, kewangan, perundangan, perkhidmatan awam dan penyusunan jabatan-jabatan.

JAK ini telah mengadakan 24 kali mesyuarat termasuk 12 kali mesyuarat jawatankuasa kecil.  Mesyuarat JAK terakhir dibuat di Kuala Lumpur pada 20 Disember 1962.

Dalam perkembangan ini Perikatan Sabah mengemukakan beberapa perkara tentang hak Sabah menerusi Tuntutan Dua Puluh.  Bagi Sarawak pula parti-parti politik yang pro-Malaysia telah bersatu dalam Perikatan Sarawak yang ditubuhkan pada Januari 1963.  Mereka juga membuat beberapa tuntutan kepada JAK.

Bantahan Terhadap Malaysia

Dalam masa penduduk Sarawak dan Sabah membuat persiapan untuk merdeka melalui Malaysia tiba-tiba meletus pemberontakan di Brunei.  Pemberontakan yang meletus pada 8 Disember 1962 itu bermula di Seria, Brunei dan digerakkan oleh Tentera Nasionalis Kalimantan Utara (TNKU).  Pemberontakan ini juga mula menjalar ke Limbang, Lawas dan Bekenu di Sarawak.  Manakala berlaku juga sedikit kejadian tembakan di Watson, Sabah.   Pemberontak itu berjaya menawan bandar Limbang buat beberapa hari sebelum ditawan semula oleh tentera British.  Hajat pemberontakan ini mahukan Sarawak dan Sabah disatukan dengan Brunei.

Pemberontakan ini membawa kepada tanggapan negatif Presiden Indonesia, Sukarno terhadap rancangan Malaysia.  Beliau mula melihat penubuhan Malaysia ini merupakan tektik penjajah barat untuk terus berkuasa di wilayah Sarawak, Sabah dan Brunei.  Ini yang dikatakan oleh beliau sebagai penjajahan gaya baharu.

Kesan pemberontakan Brunei merupakan salah satu faktor Brunei menarik diri daripada menyertai penubuhan Malaysia.

Manakala Filipina menerusi Presiden Diosdado Macapagal pula membantah rancangan Malaysia kerana menuntut Sabah sebagai sebahagian wilayah Filipina.

Manila Accord

Bantahan-banatahan negeri jiran ini menyebabkan Tengku berjumpa dengan kedua-dua pemimpin ini di Manila.  Perjumpaan yang berlangsung dari 30 Julai – 5 Ogos 1963 itu telah melahirkan satu perjanjian yang dikenali sebagai Manila Accord. Perjanjian ini meminta agar satu tinjauan antarabangsa di bawah seliaan Pertubuhan Bangsa-bangsa Bersatu (PBB).

Persidangan di Manila ini tidak melumpuhkan usaha menjayakan Malaysia apabila wakil-wakil Sarawak, Sabah, Singapura dan Tanah Melayu menandatangi Perjanjian Malaysia pada 9 Julai 1963.

Walau bagaimanapun persidangan di Manila ini mengubah tarikh pembentukan Malaysia yang dipersetujui dalam Perjanjian Malaysia dari 31 Ogos 1963 kepada 16 September 1963.

Pengisytiharaan Malaysia

Sementara itu Setiausaha PBB iaitu U Thant bersetuju dengan Manila Accord untuk mengadakan siasatan PBB di Sarawak dan Sabah.

Siasatan PBB ini bermula pada 16 Ogos hingga 5 September 1963 dan mendapati bahawa penduduk Sarawak dan Sabah menyokong penubuhan Malaysia.

Di akhir laporan siasatan PBB itu menyatakan bahawa pembentukan Malaysia mengikut ketetapan Perhimpunan Agung 1541 (XV) dan mendapat sokongan sebahagian besar penduduk Sarawak dan Sabah.

Pengesahan ini membolehkan Malaysia dibentuk pada 16 September 1963.  Pengistyharaan Malaysia dibuat di Kuching, Kota Kinabalu, Singapura dan Kuala Lumpur pada tarikh tersebut.

Namun Indonesia dan Filipina tidak menerima keputusan siasatan PBB ini yang menyebabkan Indonesia mengisytiharkan konfrantasi terhadap Malaysia.  Filipina mengambil langkah membantah secara diplomasi.

Cabaran-cabaran ini tidak melemahkan Malaysia tetapi menguatkan Malaysia sehingga terus makmur dan merdeka sehingga ke hari ini.

See author's posts


PELABURAN ASING TERTINGGI RM15.8 BILION

MIRI: Sarawak mencatatkan nilai pelaburan asing tertinggi di Malaysia iaitu RM15.8 bilion pada tempoh Januari hingga September tahun ini.

Ketua Menteri, Datuk Patinggi Abang Johari Tun Openg berkata, ini didorong oleh kestabilan politik dan keharmonian negeri ini.

“Beberapa hari lepas , saya terbaca satu artikel yang dikeluarkan oleh UOB Financial and Market Research, pihak profesional bank menyatakan di Malaysia ini antara Januari hingga September lalu, negeri yang banyak menerima pelaburan yang teratas sekali ialah Sarawak.

“Sarawak berada di tangga atas menerima pelaburan asing di seluruh negara dengan mencatatkan nilai RM15.8 bilion. Ini sebab politik kita stabil dan kita mempunyai kerukunan saling menghormati di antara satu sama lain,” katanya.

Beliau berkata demikian pada majlis pecah tapak pembinaan bangunan Ibu Pejabat Persekutuan Persatuan Orang Ulu Sarawak Malaysia (FORUM) di Jalan Padang Kerbau di sini, semalam.

Pada majlis tersebut, Abang Johari menggesa masyarakat Orang Ulu untuk terus bersama dan memperkuatkan diri di bawah pimpinan-pimpinan mereka sekarang yang mampu memajukan komuniti.

“Minggu lepas saya merasmikan tapak pembinaan bangunan untuk kaum Melayu, sebelum itu saya merasmikan (tapak bangunan) untuk masyarakat kaum Iban dan hari ini (semalam) saya diberi kehormatan untuk merasmikan “rumah” FORUM.

“Inilah tempat anda untuk berkumpul dan membincangkan pembangunan masyarakat masing masing dalam era baharu ini. Jika tidak, kita akan menjadi statik dan tidak dapat maju.

“Tapi saya nampak pimpinan dalam Orang Ulu, YB (Yang Berhormat) mereka yang hadir hari ini mereka dapat mencari jalan bagaimanakah mengangkatkan martabat budaya Orang Ulu bersama -sama dengan kaum lain,” katanya.

Beliau berkata, pembinaan bangunan ibu pejabat FORUM itu adalah simbol Orang Ulu yang mempertahankan budaya mereka disamping itu untuk melihat masa depan Orang Ulu.

Katanya, inisiatif untuk membina bangunan untuk pelbagai kaum di Sarawak telah bermula sejak beberapa tahun yang lalu dan mengikuti ketetapan yang ditentukan semasa seminar budaya yang dianjurkan oleh kaum-kaum yang terdapat di Sarawak.

Oleh LIONG CHAI LING

See author's posts


Willie santuni pengundi muda

SIBURAN: Calon Gabungan Parti Sarawak (GPS) Puncak Borneo, Datuk Willie Mongin menggunakan manifesto GPS dan Parlimen Puncak Borneo sebagai sandaran untuk memenangi pengundi.

Beliau berkata, berikutan penambahan jumlah pengundi di kerusi tersebut susulan pelaksanaan undi18 dan pendaftaran pengundi secara automatik, maka setiap pengundi perlu disantuni.

“Penambahan pengundi adalah seperti dijangka kerana semua Parlimen turut menyaksikan penambahan pengundi.

“Penambahan di Puncak Borneo sebanyak 33 peratus, cukup besar. Justeru, diharap mereka memberi sokongan kepada calon GPS supaya kita mempunyai kekuatan di Parlimen untuk memperjuangkan hak Sarawak,” katanya ketika ditemui pemberita.

Beliau berkata demikian selepas menghadiri Malam Mesra Rela Puncak Borneo yang disempurnakan oleh Menteri Pendidikan, Inovasi dan Pembangunan Bakat Datuk Roland Sagah Wee Inn di Dewan Masyarakat Tapah, di sini malam tadi.

Untuk rekod, Parlimen Puncak mempunyai seramai 79,969 pengundi berdaftar untuk PRU-15.

Sehubungan itu beliau berkata, pelbagai perancangan telah dirangka untuk direalisasikan bagi penduduk Puncak Borneo khasnya golongan belia.

Pada majlis sama, Willie dalam ucapannya meminta 5,000 anggota Rela menunaikan tanggungjawab mereka untuk turun mengundi pada 19 November ini.

Oleh Mohd Neenatul Aizal

See author's posts


GPS hanya bekerjasama dengan PN

ALEXANDRA LORNA

BETONG: Gabungan Parti Sarawak (GPS) hanya bekerjasama
dengan kerajaan baharu Perikatan Nasional (PN) dan tidak bergabung dengan PN,
kata Timbalan Ketua Menteri Datuk Amar Douglas Uggah.

Uggah yang juga timbalan presiden Parti Pesaka Bumiputera
Bersatu (PBB) berkata, Parti Tindakan Demokratik (DAP) telah menuduh GPS
bergabung dengan Parti Islam SeMalaysia (PAS) yang berada dalam kerajaan PN.

“Tetapi dalam kerajaan Pakatan Harapan yang
sebelumnya, DAP bekerjasama dengan Amanah Negara yang merupakan parti pecahan
PAS. Jadi kenapa berat sebelah (double standard)?

“GPS juga masih melawan semua bentuk ekstremis agama
dan kaum,” tegasnya pada Majlis Pelancaran Jerayawara GPS bagi kawasan
Bukit Saban semalam.

Beliau berkata sebagai hakikatnya, Sarawak tidak pernah
mempunyai konflik agama.

“Mengapakah sekarang ada orang yang beralih untuk
mengeksploitasi sentimen perkauman atau keagamaan agar sesuai dengan kesenangan
mereka sendiri?

“Kenapakah mereka harus mempertikaikan satu kaum
atau satu agama terhadap yang lain?

“Kami di GPS kita tidak akan menindas atau menindas
mana-mana agama.

“Kami adalah satu-satunya negeri yang mempunyai Unit
Untuk Agama Lain atau UNIFOR yang membantu semua agama bukan Islam,” ujar
Uggah.

Uggah menambah tahun ini, misalnya, Ketua Menteri Datuk
Patinggi Abang Johari Tun Openg telah memperuntukkan bajet RM50 juta kepada
UNIFOR.

“Ini untuk membantu pembangunan fizikal pelbagai
rumah ibadat di negeri ini,” kata Uggah.

See author's posts


Pampasan tanah dibayar secara adil

DARO: Kerajaan sentiasa berlaku adil dan munasabah dalam setiap pembayaran pampasan tanah milik rakyat yang digunakan bagi perlaksanaan projek untuk kepentingan umum.

Timbalan Ketua Menteri, Datuk Amar Awang Tengah Ali Hasan berkata, setiap pengambilan tanah bagi tujuan pelaksanaan projek pembangunan dilakukan mengikut undang-undang yang sedia ada.

“Kalau kita mahu bangunan dewan macam ini, ia hendaklah dibina atas tanah, belum ada lagi teknologi yang membolehkan kita membina bangunan tergantung di atas langit.

“Kalau kita hendak baiki parit, buat jambatan, jalan raya, bangunan, kalau ia tanah milikan atau tertakluk kepada tuntutan tanah adat kita terpaksa ambil. Kita ambil bukan secara percuma, kita ambil mengikut undang-undang, kita bayar pampasan yang berpatutan,” jelasnya.

Beliau berkata demikian semasa berucap pada Majlis Penyerahan Cek Pampasan Tanah kepada seramai sembilan orang pemilik tanah yang terlibat dalam projek cadangan pembinaan Jalan Sungai Passin-Matu membabitkan pampasan berjumlah RM66,713.35.

Jalan Sungai Passin-Matu sepanjang dua kilometer itu melibatkan sebanyak 11 lot tanah yang digunakan bagi pelaksanaan projek tersebut.

Datuk Amar Awang Tengah yang juga Menteri Pembangunan Bandar dan Sumber Asli Kedua memberitahu, Kerajaan Sarawak telah melaksanakan kerja-kerja penyukatan tanah sejak 1960-an.

“Sekarang ini, kita mahu mempercepatkan kerja penyukatan tanah, dulu sejak 1960-an hingga 2010 kita melakukan kerja penyukatan tanah dengan menggunakan kaedah lama.

“Dalam tempoh 50 tahun kita cuma berjaya menyukat lebih kurang 260,000 hektar sahaja tanah NCR. Jadi kita dengan inisiatif baharu, kaedah baharu sejak dari 2010 hingga sekarang kita berjaya menyukat lebih 900,000 hektar tanah. Inisiatif baharu terbukti lebih cepat,” ujarnya.

Pada majlis tersebut, Datuk Amar Awang Tengah yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan turut menyerahkan sebanyak 231 surat hakmilik tanah Seksyen 18 kepada 199 pemilik merangkumi keluasan 66.9 hektar iaitu bagi penduduk di Kampung (Kg) Lemang Pek, Kampung Pangtray dan Kampung Tengah Daro.

Selain itu, beliau juga menyerahkan Warta Rezab Komunal Bumiputera Seksyen Enam melibatkan keluasan 58.06 hektar untuk penduduk di Kampung Lemang Pek Daro.

Turut hadir ialah Ahli Parlimen Igan, Ahmad Johnie Zawawi, Ahli Dewan Undangan Negeri (ADUN) Daro, Safiee Ahmad serta yang lain.

See author's posts


FOKUS TRANSFORMASI DUNIA

KUCHING: Kerajaan memberikan penumpuan sepenuhnya kepada tiga bidang yang membolehkan negeri ini menjadi sebahagian daripada transformasi dunia.

Ketua Menteri Datuk Patinggi Tan Sri Abang Johari Tun Openg berkata, tiga bidang yang penting pada masa depan adalah makanan, alam sekitar yang mampan dan kesihatan.

Menurutnya, Sarawak mempunyai tanah, ekosistem yang sesuai untuk menghasilkan keselamatan makanan untuk dunia.

“Dengan populasi kita semakin bertambah dan rakyat memerlukan makanan yang berkualiti iaitu dari pertanian. Hari ini, orang banyak bercakap tentang alam sekitar yang mampan dan mengurangkan pengeluaran karbon.

“Kita mempunyai iklim yang bagus untuk menghasilkan pokok dan daun untuk menghasilkan oksigen dan ini boleh dilakukan melalui rangsangan dengan kelembapan, iklim dan proses yang sesuai.

“Dari segi kesihatan, kita wujudkan Pusat Penyakit Berjangkit Sarawak (SIDC) sebagai sebahagian daripada penyelidikan kerana kita mempunyai pelbagai biodiversiti. Malah pembedahan boleh dilakukan melalui internet selagai ada teknologi.

“Ketiga-tiga perkara ini akan mengubah dunia, saya rasa Sarawak boleh menjadi sebahagian daripada transformasi dalam tiga bidang ini,” katanya ketika berucap pada Majlis Pelancaran Tegas Digital Village, semalam.

Abang Johari berkata, Tegas adalah salah satu agensi yang boleh memainkan peranannya dari segi kesedaran teknologi.

“Tegas boleh membantu dengan semua asas yang diperlukan dalam transformasi kita.  Untuk ini dilakukan, golongan muda, tua dan masyarakat perlu berubah dan mengubah cara pemikiran mereka.

“Jika Microsoft bermula dari garaj, kita mempunyai kemudahan dan kita boleh melakukannya. Sebab itu saya akan memberi sokongan sepenuhnya kerana saya mahu mentransformasikan Sarawak,” ujarnya.

Katanya lagi, Sarawak mempunyai masa depan namun ia terpulang kepada kita sama ada hendak melakukannya atau tidak.

“Anda perlu banyak membaca dan melihat transformasi terkini dalam teknologi. Sebab itu, ini adalah masa yang sesuai untuk Tegas untuk meneroka dengan banyak.

“Jadi inilah masa depan kita, saya yakin dengan persekitaran yang kondusif dan golongan muda yang saling bekerjasama pada masa yang sama kita mesti tegas untuk masa depan masyarakat kita,” katannya.

Oleh JEAKQLEYN YACHO

See author's posts


Kerajaan optimis WKB 2030 dapat dicapai

ALOR SETAR: Kerajaan optimis agenda untuk melonjakkan ekonomi negara dan merapatkan jurang pendapatan rakyat dalam Wawasan Kemakmuran Bersama 2030 (WKB 2030) akan dicapai walaupun berhadapan dengan pandemik Covid-19.

Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof berkata beliau yakin Perdana Menteri, Tan Sri Muhyiddin Yassin akan memastikan matlamat itu dicapai pada 2030, sekali gus menambah baik kehidupan golongan B40.

Beliau berkata demikian pada sidang media selepas Sesi Libat Urus dengan pihak berkepentingan termasuk agensi kerajaan, badan bukan kerajaan (NGO) dan koperasi negeri Kedah, di sini, semalam.

Katanya, sesi libat urus usaha sama Unit Penyampaian Kemakmuran Bersama (SEPADU), Unit Peneraju Agenda Bumiputera (TERAJU) dan Yayasan Peneraju Pendidikan Bumiputera (Yayasan Peneraju) itu, adalah antara usaha kerajaan merealisasikan WKB 2030 supaya semua lapisan masyarakat dapat mengetahui dan menjiwai wawasan berkenaan.

Selain itu, sesi berkenaan diadakan bagi memperkenalkan agensi dan penggerak iaitu TERAJU, Yayasan Peneraju dan SEPADU yang akan bertanggungjawab dalam melaksanakan wawasan berkenaan.

Menurut beliau, SEPADU ditubuhkan bagi memantau pelaksanaan projek, program dan inisiatif WKB 2030 yang boleh meningkatkan taraf sosioekonomi kumpulan B40.- Bernama

See author's posts


PRU15: Pusat mengundi di kawasan banjir ditukar ke lokasi lain

KUCHING: Pusat mengundi di beberapa kawasan yang dilanda banjir di utara Sarawak, ditukar ke lokasi lain.

Ini bagi membolehkan pengundi menunaikan tanggungjawab mereka pada Pilihan Raya Umum Ke-15 (PRU15), hari ini.

Pesuruhjaya Polis Sarawak, Datuk Mohd Azman Ahmad Sapri, berkata jumlah sebenar lokasi terbabit bagaimanapun masih belum diperoleh.

“Berdasarkan maklumat awal, Ketua Polis Daerah di lokasi terbabit banjir itu sudah berbincang dengan Pegawai Pengurus Pilihan Raya (RO) di pusat mengundi untuk melaksanakan langkah yang perlu berikutan pusat diwartakan berkenaan dilanda banjir.

“Kami akan memaklumkan maklumat penuh berhubung perkara itu, petang nanti,” katanya kepada pemberita selepas meninjau pusat mengundi di Sekolah Kebangsaan (SK) Merpati Jepang, di sini, hari ini.

Beberapa kawasan di Bahagian Limbang, termasuk Mendamit, Sundar dan Trusan, serta Hulu Baram di Bahagian Miri, ditenggelami banjir sejak Selasa lalu.

Sementara itu, Mohd Azman berkata, hingga jam 10 pagi tadi, tiada berlaku sebarang kejadian yang menggugat keselamatan atau mengganggu proses pilihan raya di seluruh negeri ini.

See author's posts


Suami isteri didakwa guna dokumen palsu

BUKIT MERTAJAM: Sepasang suami isteri mengaku tidak bersalah di Mahkamah Majistret di sini semalam atas dua pertuduhan menggunakan dokumen palsu sebagai tulen bagi tujuan merentas negeri, bulan lepas.

Ahmad Aizuddin Abd Mokhti, 30, dan isterinya Nur Farah Aina Muslim, 30, didakwa bersama-sama menggunakan dokumen iaitu memo untuk berjumpa doktor bertarikh 27 Mei 2020 sedangkan mereka tahu maklumat itu adalah palsu.

Bagi pertuduhan kedua, mereka yang bekerja sebagai jurutera kilang dan akauntan itu didakwa bersama-sama menggunakan satu dokumen iaitu permit pengecualian kawalan pergerakan bertarikh 23 Mei 2020 yang mereka tahu adalah palsu .

Mereka didakwa melakukan kedua-dua kesalahan itu dengan menggunakan dua dokumen itu di Plaza Tol Juru arah utara, Lebuh Raya Utara Selatan di sini pada 3.30 pagi, 23 Mei mengikut Seksyen 471 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya Muhammad Nazri Abdul Rahim menawarkan jaminan RM12,000 dengan seorang penjamin bagi setiap tertuduh bagaimanapun peguam Chiang Kian Hong yang mewakili pasangan itu memohon jaminan dikurangkan atas alasan anak guamnya memberikan kerjasama baik kepada polis selain perlu menyara ibu bapa orang kurang upaya.

Majistret Shamsol Azwa Martadza membenarkan tertuduh masing-masing diikat jamin RM8,000 dengan seorang penjamin dan menetapkan 22 Jun untuk sebutan semula kes.

Difahamkan suami isteri berkenaan menggunakan dokumen tersebut dengan menukar tarikh bagi tujuan untuk merentas negeri dari Kajang, Selangor  ke Pulau Pinang. – Bernama

See author's posts


13 maut dalam serbuan kelab malam

LIMA: Sekurang-kurangnya 13 orang terbunuh manakala enam yang lain cedera apabila polis melakukan serbuan di sebuah kelab malam di Peru, lapor agensi berita Xinhua, memetik pihak berkuasa pada Ahad.

Menurut kenyataan Kementerian Dalam Negeri,kira-kira 120 orang berkumpul untuk menghadiri pesta di kelab malam Thomas Restobar, di daerah Los Olivos, di tengah-tengah larangan perjumpaan sosial disebabkan Covid-19.

Kira-kira 9.00 malam Sabtu, ‘anggota polis menerima maklumat mengenai pesta itu’ dan ke lokasi kejadian untuk menyiasat. “Polis tidak menggunakan senjata atau gas pemedih mata, mereka kumpul untuk menghadiri pesta di kelab malam Thomas Restobar, di daerah yang menghadiri pesta itu panik dan cuba melarikan diri menyebabkan berlaku insiden rempuhan di satu-satunya pintu keluar, kebanyakan mangsa yang maut disebabkan dipijak,” menurut kementerian.

Tiga yang cedera terdiri pegawai polis “ketika cuba membantu pengunjung yang terperangkap,” tambah kementerian itu. Polis menahan 23 orang dan sedang mengenal pasti pemilik kelab dan penganjur pesta.

“Kementerian Dalam Negeri sedih dengan kejadian yang mengorbankan 13 orang akibat tindakan tidak bertanggungjawab peniaga dan mengucapkan takziah kepada keluarga mangsa,” kata kenyataan itu.-Bernama

See author's posts


Tiada perbincangan kembalikan GST

KUALA SELANGOR: Tiada perbincangan dibuat untuk mengembalikan semula Cukai Barang dan Perkhidmatan (GST) dalam mesyuarat Kabinet, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, pelaksanaan GST memerlukan perbincangan di peringkat Kabinet dan dibentangkan di sidang Parlimen terlebih dahulu.

“Apa-apa cukai baharu mesti diluluskan oleh Kabinet yang kemudian itu akan dibentangkan di Parlimen untuk diluluskan, dan sebelum Parlimen dibubarkan baru-baru ini tidak ada kelulusan Kabinet pun mengenai GST,” katanya kepada media selepas merasmikan Hari Keluarga Kemas Kuala Selangor di sini, hari ini.

Tengku Zafrul berkata demikian bagi menjawab beberapa laporan mengenai dakwaan pemimpin Pakatan Harapan bahawa beliau akan mengembalikan semula GST selepas Pilihan Raya Umum ke-15 (PRU-15) nanti.

Beliau berkata, sekurang-kurangnya 160 negara di dunia telah melaksanakan GST dan mengakui bahawa sistem percukaian itu adalah lebih efisien dan kurang ketirisan.

“Kita lihat kutipan cukai kita berbanding Keluaran Dalam Negeri Kasar (KDNK) adalah paling rendah sekarang, lebih kurang 11 peratus dan itu agak rendah. Ini menunjukkan apa yang kita ada sekarang tidak efisien.

“(Namun) ini tidak bermakna, kita akan mengemukakan cukai baharu dalam masa terdekat, ia harus dibincangkan di peringkat Kabinet dan perlu melihat masa yang sesuai atau tidak,” katanya.

Tengku Zafrul berkata untuk masa panjang, adalah penting untuk cukai yang dikenakan oleh kerajaan tidak membebankan rakyat dan dapat diguna untuk membangunkan negara.

GST kali pertama dilaksanakan di Malaysia pada 1 April 2015 pada kadar enam peratus, cukai itu kemudiannya digantung pada 1 Jun 2018 dan akhirnya dimansuhkan apabila ia digantikan dengan sistem SST bermula 1 September 2018.

Kadar cukai semasa bagi cukai jualan adalah 5 peratus dan 10 peratus manakala kadar cukai perkhidmatan ialah 6 peratus. – Bernama

See author's posts


Manfaat ruang kempen disediakan RTM

JASIN: Kesemua calon dalam Pilihan Raya Negeri (PRN) Melaka perlu memanfaatkan ruang yang diberi kerajaan dengan menggunakan platform Radio Televisyen Malaysia (RTM) untuk memperkenalkan diri kepada masyarakat, kata Ahli Majlis Tertinggi (MT) UMNO Datuk Seri Reezal Merican Naina Merican.

Beliau yang juga Menteri Perumahan dan Kerajaan Tempatan berkata langkah RTM menyediakan ruang itu merupakan satu perkembangan baik dalam amalan sistem demokrasi negara.

“Terima kasih Tan Sri Annuar Musa selaku Menterinya (Kementerian Komunikasi dan Multimedia) yang membuka lantai demokrasi melalui penyertaan mereka (calon) menerusi ruang-ruang yang disediakan.

“Kapsul dan biodata tentu sekali disediakan RTM. Jadi saya nak galakkan semua calon dan calon yang menawarkan diri sebagai wakil rakyat dalam PRN Melaka agar menggunakan kesempatan ditawarkan RTM supaya mereka dapat lebih dikenali oleh rakyat melalui siaran-siaran RTM,” katanya, di sini semalam.

Pada 13 November, kerajaan membenarkan RTM untuk menyiarkan poster dan biodata calon yang bertanding pada PRN Melaka bermula 14 November.

PRN Melaka menyaksikan seramai 112 calon layak bertanding melibatkan pertandingan enam penjuru di tiga kawasan Dewan Undangan Negeri (DUN), lima penjuru (lima), empat penjuru (sembilan) dan tiga penjuru (11) dengan 28 calon masing-masing daripada Barisan Nasional, Perikatan Nasional dan Pakatan Harapan, Parti Bumiputera Perkasa Malaysia (Putra) (lima), Parti Perikatan India Muslim Nasional (IMAN) (satu) dan Bebas (22).

Suruhanjaya Pilihan Raya menetapkan tarikh mengundi bagi PRN Melaka pada 20 November ini dan undi awal pada hari ini  berikutan pembubaran Dewan Undangan Negeri pada 4 Oktober lepas selepas empat Ahli Dewan Undangan Negeri menarik sokongan terhadap kepimpinan Ketua Menteri.

— Bernama

See author's posts


SEKOLAH DI ZON MERAH TUTUP

KUCHING: Kerajaan Sarawak telah memutuskan untuk menutup semua sekolah yang berada di zon merah di negeri ini mulai hari ini (20 April 2021)

Ketua Menteri Datuk Patinggi Abang Johari Tun Openg berkata, keputusan itu dibuat susulan daripada jangkitan Covid-19 di beberapa sekolah.

“Kita nampak ada jangkitan di kawasan sekolah yang mana ia boleh menjangkiti kepada ibu bapa atau ibu bapa yang menjangkiti kepada anak sekolah malah ada juga guru yang membawa jangkitan kepada pelajar.

“Di kawasan yang merah ini, demi kesihatan anak dan juga masyarakat, Kerajaan Sarawak memutuskan untuk menutup sekolah di kawasan merah dalam tempoh 14 hari,” katanya pada sidang media khas pelaksanaan SOP Covid-19, semalam.

Mengulas lanjut, untuk premis perniagaan Kerajaan Sarawak akan membuat pengawasan dalam tempoh dua minggu ini.

“Jika sebelum ini kita membuat kawalan untuk perniagaan sampai pukul 12.00 malam namun untuk kali ini kita tidak akan menutup perniagaan tetapi perniagaan akan berjalan sehingga 10.00 malam sahaja.

“Lebih daripada 10.00 malam tidak dibenarkan lagi, sebab jika negeri dalam Perintah Kawalan Pergerakan (PKP) masalahnya ekonomi negeri akan terjejas.

“Oleh demikian, kita mengambil keputusan untuk membuat Perintah Kawalan Pergerakan Diperketatkan (PKPD) di beberapa kawasan sasaran,” jelasnya.

Abang Johari turut memberi contoh sekiranya terdapat tempat yang teruk terjejas dengan wabak pademik Covid-19 ini, kerajaan akan melakukan ‘lockdown’ di tempat kawasan itu sahaja.

“Ini adalah kerana negeri Sarawak ini luas dan masih banyak kawasan yang hijau dan kuning.

“Yang menjadi masalah sekarang adalah di kawasan merah sahaja, umpamanya apa yang berlaku dalam satu minggu ini ialah jangkitan di kawasan tertentu yang paling banyak sebelum ini di Depot tahanan Semuja dan kali ini di Pusat Latihan Polis (PULAPOL), Politeknik dan sekolah.

“Jadi kita hendak mengawal supaya tidak merebak dan dalam masa yang sama kita membuka ekonomi kita sehingga 10.00 malam supaya ia tidak menjejaskan sumber pendapatan dan rakyat tidak kehilangan pekerjaan,” katanya.

Oleh JEAKQLEYN YACHO

See author's posts


MTUC saran kerajaan sediakan data kontraktor ‘culas’

KUALA LUMPUR: Kerajaan dicadang menyediakan data kontraktor ‘culas’ untuk digunakan bagi menyelesaikan isu pembayaran pelarasan kadar gaji minimum termasuk tunggakan secara terus kepada pekerja yang terkesan.

Setiausaha Agung Kongres Kesatuan Sekerja Malaysia (MTUC), Kamarul Baharin Mansor berkata, tunggakan gaji setiap pekerja kontrak perkhidmatan kerajaan ini seperti pekerja pembersihan dan pengawal keselamatan mencecah RM3,600, sejak kadar gaji minimum baharu RM1,500 dilaksanakan 1 Mei lalu.

“Walau apa pun sebab kegagalan majikan (kontraktor) membayar gaji minimum sama ada kelewatan kerajaan membayar pelarasan atau faktor kewangan kontraktor bermasalah, pekerja bawahan tidak boleh menjadi mangsa dengan kelemahan sistem yang dikuatkuasakan kerajaan.

“Kegagalan membayar gaji minimum mesti dilihat sebagai kelemahan sistem kontrak. Sikap tidak bertanggungjawab majikan menyebabkan pekerja tempatan menjadi mangsa buruh paksa, malah merencatkan perkembangan ekonomi negara dan melanggar perintah gaji minimum,” katanya, dalam satu kenyataan di sini, hari ini.

Kamarul Bahrin berkata MTUC turut mencadangkan agar penahanan bon kontraktor dibuat sekiranya mereka gagal membayar pelarasan gaji minimum kepada pekerja.

“Kerajaan mesti mengambil tanggungjawab bagi memastikan majikan membayar tunggakan kepada pekerja dengan Kementerian Sumber Manusia (KSM)  boleh menggunakan kuasa bagi memastikan semua pekerja di sektor di bawah kontrak kerajaan mendapat hak mereka,” katanya.

Beliau juga menyarankan supaya KSM memanggil pihak berkepentingan bagi memastikan isu gaji minimum tidak menjadi beban serta barah sehingga menimbulkan persepsi buruk terhadap kerajaan.

“Mekanisma pembayaran pelarasan kadar gaji perlu diwujudkan supaya menjadi panduan kepada pekerja dan kontraktor setiap kali perintah gaji minimum baharu diumumkan,” katanya.

Beliau turut berharap pelarasan gaji minimum ini akan menjadi realiti kepada seluruh pekerja di bawah kontrak perkhidmatan kerajaan sempena Hari Pekerja nanti. – Bernama

See author's posts


Jalan berturap untuk Kampung Hijrah

SIBU: Kerajaan Negeri meluluskan peruntukan berjumlah RM800,000 untuk pembangunan infrastruktur seperti jalan raya berturap dan sistem saliran di Blok D, Kampung Hijrah di sini.

Menurut Menteri Muda Kerajaan Tempatan dan Perumahan, Dr Annuar Rapa’ee, Jabatan Tanah dan Survei (JTS) telah meluluskan Lesen Kependudukan Sementara (TOL) kepada 34 pemilik tanah di blok berkenaan justeru mereka memerlukan jalan raya lebih selesa.

“Oleh itu, Jabatan Kerja Raya (JKR) akan mula membina jalan raya di Blok D minggu depan setelah peruntukan daripada kerajaan negeri diterima,” katanya.

Beliau juga berkata, Kerajaan Sarawak telah meluluskan penempatan semula di Kampung Hijrah yang dibahagikan kepada empat blok, iaitu A, B, C dan D.

Jelasnya, surat pemilikan tanah TOL seharusnya diserahkan kepada pemilik bulan lalu, namun terpaksa ditunda kerana Perintah Kawalan Pergerakan (PKP).

“Berita gembira ini sekali gus menamatkan penantian penduduk kampung untuk memiliki sebidang tanah,” ujarnya.

Ahli Dewan Undangan Negeri (ADUN) Nangka itu menambah Blok D pertama kali diukur dengan lebih 30 lot kosong, sementara 34 lot mempunyai pemilik.

Beliau memberitahu Blok C sedang diukur, sementara Blok B tidak akan diukur tetapi dikembalikan kepada Lembaga Pembangunan dan Lindungan Tanah (LCDA).

Blok A, C, dan D mempunyai sejumlah 366 lot. Daripada jumlah itu Blok A mengadnungi 153 lot, Blok C 132 dan Blok D 81 lot.

“Keempat-empat blok tersebut adalah milik LCDA dan Kerajaan Negeri telah bersetuju untuk tujuan penempatan semula.

“Oleh itu, ketiga-tiga blok tersebut dikembalikan kepada rakyat. Ini adalah langkah baik Kerajaan Sarawak untuk rakyat memiliki tanah,” katanya.

Oleh Nurzilla Mohamad

See author's posts


Projek Lebuh Raya Pan Borneo siap 52 peratus

KUCHING: Sehingga Julai 2020, status kemajuan terkini projek Lebuh Raya Pan Borneo Sarawak adalah 52 peratus dan dijangka siap sepenuhnya pada 2022 iaitu setahun lanjutan selepas Rakan Pelaksana Projek (PDP) ditamatkan.

Menteri Kanan Kerja Raya, Dato’ Sri Fadillah Yusof berkata, Kerajaan Perikatan Nasional tetap menghormati keputusan kerajaan terdahulu (Pakatan Harapan) untuk mengubah kaedah pelaksanaan projek lebuh raya itu yang pada awalnya dijangka penamatan PDP memberi penjimatan kepada kerajaan.

“Seperti diumumkan oleh mantan Menteri Kewangan, jumlah penjimatan RM3.1 bilion manakala yang diumumkan oleh mantan Menteri Kerja Raya ialah RM1.2 bilion, jadi saya tak pasti angka yang lebih sesuai digunakan dan saya tak pasti juga Menteri Kewangan terdahulu menggunakan fakta yang mana.

“Walaubagaimanapun pelaksanaan tersebut tidak mengambil kira perkara berikut yang sedang ditangani oleh kerajaan iaitu yang pertama kesan ke atas pentadbiran projek dan perubahan kontrak, kedua, keperluan penambahbaikan kapasiti dan kepakaran teknikal sedia ada dan ketiga, penjimatan hanya dapat dimuktamadkan apabila projek ini siap nanti.

“Apabila ia tamat, barulah kita dapat tahu kos sebenar walaupun secara dasar ada penjimatan jumlah, namun saya kira tidak dapat dinyatakan dengan jelas tetapi sudah pasti banyak perkara yang kita lihat dan penjimatan sebenar tidaklah seperti apa yang diumumkan oleh kedua-dua mantan menteri itu,” katanya.

Beliau berkata demikian menjawab pertanyaan Ahli Parlimen Igan, Ahmad Johnie Zawawi mengenai jumlah penjimatan oleh kerajaan dengan penamatan PDP pada persidangan Dewan Rakyat di Kuala Lumpur, semalam.

Menjawab pertanyaan tambahan mengenai kesan penularan Covid-19 ke atas projek tersebut, Fadillah berkata pelaksaan Perintah Kawalan Pergerakan (PKP) sudah pasti menjejaskan keseluruhan projek kerajaan bukan sahaja Pan Borneo tapi keseluruhan projek kerajaan.

“Tetapi secara keseluruhannya kita sudah memberi perlanjutan tempoh secara automatik selama tiga bulan kepada semua projek kerajaan yang lain.

“Tetapi, projek Pan Borneo ini kita akan mengadakan pendekatan khusus dan juga projek kerajaan lain bagaimana mencari kaedah supaya ia dapat dipercepatkan dan dapat disiapkan mengikut tempoh tanpa kos tambahan,” jelasnya.

Oleh Zarina Abdullah

See author's posts


10 pekerja pembersih periuk api terbunuh

KUNDUZ: Lelaki bersenjata bertopeng membunuh 10 pekerja organisasi pembersihan periuk api HALO Trust di utara Afghanistan, kata Kementerian Dalam Negeri sambil menyalahkan Taliban atas serangan terbaharu untuk menggegarkan negara yang dilanda keganasan semalam.

“Taliban memasuki sebuah kompleks agensi pembersihan periuk api… dan mula menembak semua orang,” kata jurucakap Kementerian Dalam Negeri, Tareq Arian kepada wartawan.

HALO Trust yang berpusat di United Kingdom (UK) memberitahu, “kumpulan bersenjata yang tidak diketahui membunuh 10 kakitangan dan mencederakan 16 yang lain”.

Jurucakap Taliban, Zabihullah Mujahid menafikan mereka terlibat dalam serangan itu.

“Kami mengecam serangan terhadap pihak yang tidak berdaya dan menganggapnya sebagai kekejaman.

“Kami mempunyai hubungan normal dengan Badan Bukan Kerajaan (NGO), Mujahidin kami tidak akan pernah melakukan tindakan kejam seperti itu,” katanya di Twitter.

Serangan itu berlaku sekitar 10 malam pada Selasa lalu ketika puluhan pekerja berehat di pekarangan HALO setelah seharian bekerja di kawasan berdekatan, sekitar 260 kilometer utara ibu kota, Kabul.

“Kira-kira 110 lelaki dari komuniti setempat di utara Afghanistan berada di kem,” kata HALO.

Jurucakap Gabenor Wilayah Baghlan, Jawed Basharat memberitahu penyerang memakai topeng ketika insiden malang itu

Wilayah Baghlan telah mengalami pertempuran sengit dalam beberapa bulan terakhir, dengan pertempuran hampir setiap hari antara Taliban dan pasukan kerajaan di beberapa daerah.

Keganasan melonjak di seluruh negara sejak 1 Mei ketika tentera Amerika Syarikat (AS) memulakan penarikan pasukan terakhirnya di tengah jalan buntu dalam rundingan damai antara pemerintah Afghanistan dan Taliban.

Di beberapa daerah, pertempuran berlangsung dalam beberapa bulan terakhir, para pemberontak telah memasang bom dan periuk api di tepi jalan untuk menyasarkan pasukan kerajaan, tetapi bahan letupan itu sering membunuh dan mencederakan orang awam.

Afghanistan sudah menjadi salah satu negara yang memiliki periuk api paling banyak di dunia, warisan konflik selama puluhan tahun.

HALO Trust ditubuhkan pada 1988 khusus untuk mengatasi senjata yang ditinggalkan berikutan hampir 10 tahun penjajahan Soviet.

Laman web organisasi mengatakan bahawa ia mempunyai tenaga kerja Aghan lebih daripada 2,600 dan membuang periuk api hampir 80 peratus di negara itu.

Pada Rabu lalu, Taliban mendakwa menembak jatuh helikopter tentera Afghanistan di Wilayah Wardak berdekatan Kabul, tetapi Kementerian Pertahanan mengatakan pesawat itu terhempas kerana masalah teknikal.

Kata kementerian itu, tiga anak kapal terbunuh dalam kejadian itu. -AFP

See author's posts


Izinkan Ronaldinho pulang

PEGUAM Ronaldinho dari Brazil berharap bekas pemain terbaik dunia tahun ini dibenarkan pulang setelah lebih dua bulan ditahan di Paraguay kerana menggunakan pasport palsu.

“Kami berharap dapat meyakinkan pihak pendakwa untuk mengizinkan Ronaldinho dan saudaranya kembali ke negara mereka. Kami tidak dapat melakukan apa-apa kecuali menunggu siasatan berakhir,” kata sumber pertahanan kepada AFP.

Bekas bintang Barcelona, AC Milan dan bintang Paris Saint-Germain, Ronaldinho dan saudaranya, Robert de Assis Moreira akan berhadapan hukuman penjara hingga lima tahun jika disabit kesalahan.

Adik beradik itu menghabiskan lebih daripada sebulan di penjara selepas mereka dituduh memasuki Paraguay dengan memiliki pasport palsu.

Pemenang Ballon d’Or tahun 2005 dan saudaranya membayar wang jaminan 1.6 juta dolar dan telah ditahan di rumah di Hotel Palmaroga yang mewah di pusat bersejarah ibu negara Paraguay, Asuncion sejak 7 April.

Pendakwa raya mempunyai masa enam bulan untuk menyiasat kes itu dan telah memerintahkan penangkapan 18 orang yang berkaitan dengannya.

“Tidak ada satu bukti serius yang mengaitkannya,” kata Rogelio Delgado, Presiden Persatuan Bola sepak Paraguay kepada AFP.

“Walaupun dia memiliki penjara mewah, sangat tidak adil dia masih ditahan,” tambah Delgado, bekas pemain antarabangsa Paraguay.

Ronaldinho yang berusia 40 tahun tetap bersikap rendah diri sejak dibebaskan dari penjara, terutama kerana tindakan ‘lockdown’ Covid-19.

“Saya benar-benar terkejut apabila saya mengetahui bahawa pasport ini tidak sah,” kata Ronaldinho kepada akhbar Paraguay, ABC bulan lalu dalam satu-satunya kenyataan awamnya sejak dibebaskan.

Ronaldinho yang dianggap sebagai pemain bola sepak terbaik sepanjang masa, sangat penting dalam kemenangan Piala Dunia 2002,  Brazil.

Dia dan saudara Robert  yang juga pengurus perniagaannya pada mulanya tidak menghadapi masalah setelah tiba di Asuncion dari negara jiran Brazil pada 4 Mac lalu.

Namun, tidak lama setelah kedatangan mereka, pasangan itu dibawa ke tahanan polis ketika penyiasat menyerbu hotel setelah mengetahui bahawa pasport mereka palsu. – AFP

See author's posts


Bekas CEO direman bantu siasatan kes rasuah

PUTRAJAYA: Bekas ketua pegawai eksekutif (CEO) sebuah syarikat direman tiga hari bagi membantu siasatan Suruhanjaya Pencegahan Rasuah Malaysia (SPRM) berhubung kes rasuah berjumlah US$2.5 juta (RM10.47 juta) berkaitan pembelian tablet.

Menurut sumber SPRM,   lelaki berumur   48 tahun itu disyaki menerima suapan tersebut daripada sebuah syarikat luar negara sebagai balasan untuk pembelian 10,000 tablet berjumlah US$5.8 juta (RM24.3 juta) antara 2014 sehingga 2018, yang dibuat secara sulit tanpa persetujuan Ahli Lembaga Pengarah syarikat.

Menurut sumber SPRM, wang suapan yang diterima dipercayai disorokkan suspek di luar negara seperti Singapura dan Hong Kong.

Suspek ditahan di ibu pejabat SPRM kira-kira 4.30 petang Selasa lepas selepas hadir memberi keterangan dan penahanan itu disahkan Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya.

Suspek yang mengenakan baju jingga SPRM dibawa ke Mahkamah Majistret di sini pada kira-kira 9.35 pagi semalam dan perintah reman sehingga 8 Ogos  dikeluarkan Majistret Shah Wira Abdul Halim.

Kes disiasat mengikut Seksyen 16 Akta SPRM 2009. – Bernama

See author's posts


Rakyat Sarawak layak mohon PEMERKASA+

KUCHING: Rakyat Sarawak juga layak untuk memohon pakej RM40 bilion daripada Pemerkasa + dari Kerajaan Persekutuan.

Menteri Pembangunan Usahawan dan Koperasi Persekutuan, Datuk Seri Wan Junaidi Tuanku Jaafar berkata, ia bagi membantu mengurangkan kesan ekonomi akibat daripada pelaksanaan Perintah Kawalan Pergerakan (PKP) 3.0.

“Ini bererti, selain bantuan RM1.4 bilion yang diperuntukkan oleh Kerajaan Sarawak, mereka yang layak dari Sarawak juga boleh memohon bantuan kewangan yang ditawarkan oleh Kerajaan Persekutuan,” katanya menerusi kemas kini Facebooknya, semalam.

Beliau juga berharap agar bantuan yang ditawarkan itu kelak akan memberi nafas baharu kepada penerimanya di negeri ini.

“Saya harap bantuan yang ditawarkan ini akan dimanfaatkan oleh para usahawan dan memberi suntikan motivasi kepada mereka untuk tidak berputus asa,” katanya.

Katanya lagi, dengan adanya penerangan seperti ini tiada lagi kekeliruan mengenai kelayakan rakyat Sarawak memohon pakej bantuan Kerajaan Persekutuan selepas ini.

Oleh JEAKQLEYN YACHO

See author's posts


Malaysia hilang dua tonggak

MALAYSIA menerima tamparan apabila kehilangan khidmat ketua pasukan Mohamad Aidil Zafuan Abd Radzak (gambar) dan Shahrul Mohd Saad bagi aksi menentang Indonesia pada perlawanan terakhir Kumpulan B Kejuaraan Piala Persekutuan Bola Sepak ASEAN (AFF) 2020.

Perkembangan itu dimaklumkan ketua jurulatih Tan Cheng Hoe sambil mengharapkan pemain berdarah kacukan Dion Cools yang dijangka menyertai pasukan di Singapura, Khamis ini serta Dominic Tan, yang menjadi pilihan mengisi dua kekosongan di bahagian pertahanan dapat menggalas tanggungjawab dengan baik.

“Memang kita rasa kehilangan Aidil dan Shahrul memberi kesan yang besar kepada pasukan kerana mereka sudah jadi tonggak pertahanan skuad kebangsaan dalam beberapa aksi kebelakangan ini. Sudah tentu (kini) kita harapkan Dion (Cools) dan Dominic dapat hasilkan kombinasi yang baik.

“Kita harap Cools memang bagi ‘cool’ kepada pasukan, dengan pengalaman beliau kita nampak boleh bantu pasukan di setiap sudut tapi dalam keadaan kita kehilangan ramai pemain, saya harap sesiapa diturunkan bersedia dengan apa situasi sekalipun,” katanya pada sidang media skuad kebangsaan secara maya di Singapura, semalam.

Malaysia dijadual menentang Indonesia dalam perlawanan dianggap sebagai ‘hidup mati’ dalam misi kedua-dua pasukan layak ke peringkat separuh akhir di Stadium Nasional Singapura, Ahad ini.

Cheng Hoe pada masa sama tidak bimbang menghadapi cabaran skuad Garuda yang kini menerajui saingan kumpulan tanpa Mohamad Aidil dan Shahrul yang dijangka memerlukan tempoh seminggu paling lama untuk kembali pulih.

“Dalam bola sepak kita percaya pemain yang kita bawa dan kita harus beri keyakinan kepada mereka, kalau kita selalu menunjukkan kebimbangan di luar dan dalam padang sudah tentu ia akan terbawa-bawa dalam perlawanan,” kata pengendali berusia 53 tahun itu.

Namun, beliau berharap dapat menurunkan pemain sayap Muhammad Faisal Abdul Halim yang kembali menyertai pasukan selepas bebas daripada jangkitan COVID-19 bagi aksi menentang Indonesia jika kecergasan pemain Terengganu FC itu berada pada tahap terbaik.

Sementara itu, mengulas mengenai pasukan Indonesia, Cheng Hoe mengakui skuad Garuda itu telah melalui perubahan taktikal permainan yang positif di bawah kendalian jurulatih dari Korea Selatan Shin Tae-yong selain memiliki beberapa pemain muda berpotensi.

“Tae-yong telah bawa generasi baharu untuk skuad mereka, pemain lebih muda dan bertenaga, kita dapat lihat kelajuan setiap pemain dan kita berharap tidak terperangkap dalam gerakan mereka. Dari segi persiapan juga mereka melalui fasa persediaan terbaik.

“Kalau kita lihat dalam dua perlawanan awal mereka nampak begitu bertenaga serta semangat dan mereka boleh mencipta banyak peluang menjaringkan gol, jadi kita kena berwaspada terhadap serangan-serangan mereka,” kata Cheng Hoe.

Selepas tiga aksi, skuad kebangsaan kini di kedudukan ketiga, berkongsi enam mata bersama Indonesia dan Vietnam yang masing-masing bermain kurang satu perlawanan, manakala Kemboja dan Laos di tempat tercorot tanpa sebarang mata. – Bernama

See author's posts


Amanah, kepercayaan dalam kerja berpasukan

PUTRAJAYA: Perdana Menteri Datuk Seri Anwar Ibrahim mahu Jemaah Menteri dan warga perkhidmatan awam bekerja sebagai satu pasukan yang menerapkan elemen amanah dan kepercayaan dalam budaya kerja.

Pada perjumpaan Perdana Menteri bersama warga Jabatan Perdana Menteri (JPM) bagi Februari 2023 di sini hari ini, Anwar berkata, elemen berkenaan perlu diterapkan dalam usaha membebaskan segala ketelanjuran yang pernah berlaku dan mungkin berlaku.

Anwar mengakui terdapat kesungguhan dalam kerja berpasukan yang ditunjukkan Jemaah Menteri dan penjawat awam sejak beberapa bulan ini seperti dalam perihal pengurusan pekerja asing serta banjir dan penghantaran segera Pasukan Mencari dan Menyelamat Khas Malaysia (SMART) ke Turkiye.

“Ada keinginan baik daripada pimpinan atau penjawat awam untuk mengorak langkah dengan pantas dan bertanggungjawab,” katanya pada perhimpunan yang kali ini diadakan di tempat tertutup iaitu Dewan De’ Seri Endon, Puspanitapuri berbanding kebiasaan di Dataran Perdana.

Turut hadir kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof.

Anwar juga yakin barisan Jemaah Menteri di bawah Kerajaan Perpaduan mampu membawa perubahan dan bekerja sebagai satu pasukan untuk mengangkat martabat negara dan Malaysia Madani.

“Walaupun latar belakang pelbagai dan sejarah pertelingkahan, pembentukan idea… Alhamdulillah, tidak boleh dinafikan ialah kesatuan pemikiran dan kesatuan tekad itu wujud. Ini tidak boleh dinafikan, ini kenyataannya yang kita bekerja sebagai pasukan,” katanya.

Beliau turut menggesa komitmen dan semangat menyeluruh warga perkhidmatan awam untuk melaksanakan perubahan untuk mengangkat negara ke arah lebih baik.

“Saya tidak nafikan ada orang tegur tak patut saya sebut perkara lama tetapi imej negara, ekonomi negara, keterlanjuran berlaku itu tidak boleh dinafikan dan harus ada kekuatan dan tekad baharu daripada semua kalangan,” katanya.

Konsep Malaysia Madani diperkenalkan Anwar pada 19 Januari lepas, diacu berteraskan enam rukun iaitu keMampanan, kesejAhteraan, Daya cipta, hormAt, keyakiNan dan Ihsan. – Bernama

See author's posts


Resipi ibu kini di pasaran borneo

KERANA minatnya didapur dan gemar memasak ibunya, Hajjah Leni Len dengan tidak sengaja telah mencipta resepi pes untuk kegunaan masakan kari atau beberapa pes lainnya.

Menurut cerita anaknya, Khairah Morshidi, 33 tahun, atas desakan kawan-kawan ibunyalah, ibu terpaksa membuat pes-pes ini dan berjaya menghasilkan resepi yang mendapat sambutan baik dari kawan-kawannya, sehingga mencetuskan idea untuk meneruskan usaha tersebut.

Bermula dari menghasilkan pes tersebut di rumah seterusnya mampu membuka sebuah kedai di Parkcity Bintulu.

Kisah ini bermula ketika mereka masih berada di Bintulu mengikut ayahnya yang bekerja di Bintulu Port Sdn Bhd ketika itu.

Usaha ibunya tidak terhenti disitu malah usaha mereka berterusan sehingga berjaya membuka sebuah kedai khusus menghasilkan pes atas bantuan Jabatan Pertanian melalui pelbagai Latihan dan geran disediakan oleh jabatan tersebut  sehingga berjaya membuka satu pusat pengedaran yang pertama mereka di ParkCity Bintulu.

PERLUAS PASARAN PES

Menurut Khairah, atas nasihat Pengarah Jabatan Pertanian Negeri sekiranya ingin memperluaskan pasaran pes ini, mereka perlu berhijrah ke Kuching dan membuka kilang dibawah syarikat LeniSpice Sdn.Bhd.

Menerusi sokongan Perbadanan Pembangunan Ekonomi Sarawak (PPES) mereka berjaya memulakan operasi kilang mereka yang bertempat di Kawasan perindustrian Bako di Kuching.

Ketika ini dengan pekerja seramai lima orang, yang terdiri daripada penduduk Kpg Bako yang berdekatan, yang mana terletaknya kilang itu telah beroperasi sejak lebih 10 tahun yang lalu.

Syarikat juga telah berjaya membuka bilik pameran dan pasarannya di UCT Kuching dan pejabat Pengurusannya yang teletak di Bridge City di Jalan Bako.

Setakat ini syarikat tersebut telah berjaya menghasilkan lapan produk pes beku sepeti pes masak hitam, pes rendang, pes kari ayam, perencah sup, pes masak merah.

Pes masak kicap, pes masak kurma, pes kari ikan,  sambal nasi lemak, pes kuah sate, pes mee goreng, pes nasi briyani, pes nasi minyak.

MULAKAN OPERASI KILANG

Hanya dua produk ini tidak disejukbekukan iaitu pes laksa Sarawak  dan sambal udang. Syarikat juga mengeluarkan produk berasaskan lada seperti lada hitam dan lada putih yang dikisar.

Menurut Khairah, sejak memulakan operasi kilangnya di Kuching mereka telah berjaya memasarkan produk mereka hingga ke seluruh Sarawak, Brunei dan Sabah dengan jenama Leni’s.

Mengenai pensijilan halal, Khairah memberitahu bahawa syarikatnya telah memperolehi sijil tersebut sejak mula beroperasi di Bintulu lagi lebih 10 tahun yang lalu.

Khairah yang berkelulusan Ijazah Sarjana Muda dalam bidang perniagaan dari Universiti Islam Antarabangsa Kampus Gombak dan berasal dari Belawai, Tanjung Manis itu melahirkan rasa gembiranya kerana telah diberi kepercayaan oleh ayahnya untuk menguruskan syarikat tersebut.

Beliau yang tidak pernah bekerja selain dari bekerja untuk syarikat yang ditubuh oleh ayahnya sejak ayahnya bersara dari BPSB.

Kini ayahnya, Haji Morshidi Moris telah dilantik sebagai Pemanca di Belawai dan menyerahkan tanggungjawab mengurus syarikat itu sepenuhnya ditangan Khairah dan kakaknya.

GALAS CABARAN

Dalam menggalas cabaran ini, Khairah sentiasa memfokus kepada kualiti produk syarikatnya bagi memastikan penghasilan produknya yang bermutu tinggi bukan sahaja dari aspek pembungkusannya malah penghasilan produk itu sendiri.

“Sekiranya terdapat masalah kepada pengeluaran produk kami, ayah dan ibu akan terpaksa turun ke Kuching untuk menyelesaikan semua masalah produk tersebut sekiranya terdapat kecacatan dalam penghasilannya,” jelas Khaairah lagi ketika ditemui dipejabatnya di City Bridge baru-baru ini.

LeniSpice Sdn.Bhd juga pernah menyertai misi dagangan luar ke China dua kali iaitu masing-masing pada 2015 dan 2018. Kedua-dua program tersebut dianjurkan oleh MATRADE,  telah disertai oleh Khairah sendiri yang mewakili syarikatnya.

Ketika ditanya sepanjang Perintah Kawalan Pergerakan yang telah diisytiharkan pada 2020 lalu, beliau memberitahu bahawa setakat ini pengeluaran syarikatnya tidak banyak terjejas, kecuali ketika ini produknya masih belum dapat memasuki Sabah dan Brunei akibat sekatan larangan kemasukan produk import ke negeri tersebut.

Produk-produk keluaran LenisSpice kini boleh didapati dari pasar raya utama di seluruh Sarawak.

Oleh ABG ZAINOREN JESS

See author's posts


Bilik rumah hangus musnahkan tilam, perabot

KUCHING: Sebuah bilik di rumah beralamat Lorong 6A Taman Beverly, Batu 13 Jalan Kuching-Serian terbakar pagi tadi.

Pusat Gerakan Operasi (PGO) Bomba Sarawak menyatakan pihaknya menerima panggilan kejadian pada 11.47 pagi.

Komander Operasi, Valentine Samy berkata kebakaran melibatkan sebuah bilik yang terbakar kira-kira 20 peratus dan turut memusnahkan perkakas tilam dan perabot.

“Tujuh penghuni rumah terbabit dalam keadaan selamat.

“Operasi pemadaman tamat jam 12.41 tengah hari,” katanya.

Oleh NUR AIN OTSMAN

See author's posts


GPS menang 21 kerusi, bakal bertambah 2 lagi

KUCHING: Gabungan Parti Sarawak (GPS) secara tidak rasmi memenangi 21 kerusi Parlimen daripada 31 yang dipertandingkan dalam Pilihan Raya Umum ke-15 (PRU-15).

Pengerusi GPS yang juga Premier Sarawak, Datuk Patinggi Tan Sri Abang Johari Tun Openg berkata, prestasi kali ini sedikit meningkat berbanding PRU ke-14 apabila hanya berjaya memenangi 18 kerusi semasa bertanding di bawah tiket Barisan Nasional (BN).

Katanya, jumlah sebenar kerusi yang dimenangi Sarawak akan bertambah kepada 23 kerusi selepas Suruhanjaya Pilihan Raya (SPR) mengumumkan keputusan bagi Parlimen Limbang dan Parlimen Baram kelak.

Kedua-dua Parlimen tersebut tidak dapat diketahui keputusan undian disebabkan masalah banjir.

“Saya selaku Pengerusi GPS hendak mengucapkan terima kasih kepada semua pengundi di negeri ini yang telah membuat keputusan dalam PRU-15 ini.

“Kita tunggu dua kerusi itu dahulu, walaupun kalau diperhatikan jumlah undi yang sudah dikira dengan undi yang akan datang nampaknya kedua-kedua kerusi itu menyebelahi kepada GPS.

“Itu bergantung kepada keputusan SPR,” katanya dalam sidang media selepas pengumuman keputusan PRU-15 bagi Sarawak di Pusat Konvensyen Borneo Kuching (BCCK) malam ini.

Setakat jam 11.55 malam, Parti Tindakan Demokratik (DAP) memenangi tiga kerusi di Parlimen Mas Gading, Bandar Kuching dan Sibu.

Parti Bangsa Malaysia (PBM) menang di Parlimen Julau manakala Perikatan Nasional menang di Parlimen Saratok.

Dalam hal lain, Abang Johari menyatakan bahawa beliau masih belum menerima sebarang panggilan dari mana-mana parti di Semenanjung Malaysia.

“Saya tidak ada butiran dari rakan kita di Semenanjung, mungkin akan terbentuknya kerajaan campuran,” katanya.

Mengenai kerusi Saratok, beliau berkata, GPS menjangkakan satu atau dua tetapi malangnya tidak menyelebahi GPS.

“Kita kena akur pengundi telah membuat pilihan dan keputusan. Memang kita berharap untuk menang tapi inilah lumrah dalam politik,” katanya.

Oleh Azreen Keria

See author's posts


KEKALKAN KEKAYAAN BIODIVERSITI

BINTULU: Kerajaan berhasrat menjadikan Universiti Putra Malaysia Kampus Bintulu (UPMKB) sebagai hab penyelidikan perhutanan di Sarawak.

Ketua Menteri Datuk Patinggi Abang Johari Tun Openg berkata, untuk itu Kerajaan Negeri akan menyediakan peruntukan khas bagi menyediakan penyelidikan tersebut nanti.

“Saya difahamkan Jabatan Hutan Sarawak dan UPMKB telah mengadakan perbincangan mengenai kerjasama ini,” katanya pada Majlis Perasmian Program Le Tour De Restoration (Greening Sarawak’s Campaign) Peringkat Bahagian Bintulu, di sini, semalam.

Justeru, beliau berharap semua pihak harus berusaha mencari pendekatan terbaik terutamanya dalam bidang penyelidikan dan pembangunan.

“Elemen ini merupakan kunci kejayaan kepada perlaksanaan program ini nanti,” ujarnya.

Sementara itu, usaha Jabatan Hutan Sarawak (JHS) yang melibatkan komuniti setempat dalam pelaksanaan Program Tree For Life khususnya dalam aktiviti memperkayakan kawasan pertanian pindah, Tanah Hak Adat Bumiputera (NCR) dan sebagainya, haruslah dipertingkatkan dan diteladani oleh agensi atau syarikat swasta yang berkenaan.

“Sesungguhnya, komuniti setempat mempunyai pengetahuan tradisi dalam pengurusan sumber restorasi dan pemeliharaan hutan yang boleh dipelajari atau dikaji bersama ,” katanya.

Dalam perkembangan sama, beliau turut menyatakan bahawa pengekalan kekayaan biodiversiti yang terdapat di negeri seharusnya berasaskan teknologi digital.

“Penanaman bebola benih yang digabungkan dengan penggunaan dron akan menjadikan penyebaran biji benih lebih menyeluruh, menjimatkan masa dan tenaga kerja,” ujarnya.

Justeru, penyelidikan dalam restorasi hutan sama ada daripada JHS atau institusi lain berkaitan mengenai site species matching perlu dipergiatkan bagi memastikan inisiatif tersebut berjaya.

Turut hadir, Timbalan Ketua Menteri, Datuk Amar Awang Tengah Ali Hasan, Menteri Utiliti, Dato Sri Dr. Stephen Rundi Utom, Menteri di Jabatan Ketua Menteri (Integriti dan Ombudsman), Datuk Talip Zulpilip, Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai, penyandang kerusi Dewan Undangan Negeri (DUN) Samalaju, Dato Majang Renggi, Residen Bahagian Bintulu, Datu Jack Aman Luat dan Pengurus Besar Lembaga Kemajuan Bintulu (BDA) Datu Yakup Kari.

Oleh ELLIE EDWARD

See author's posts


Pelancaran manifesto GPS

KUCHING: Pengerusi Gabungan Parti Sarawak (GPS), Datuk Patinggi Tan Sri Abang Johari Tun Openg tiba di Pusat Konvensyen Borneo Kuching(BCCK) bagi Majlis Pelancaran Manifesto GPS sempena Pilihan Raya Umum ke-15 sebentar tadi.

Ketibaan beliau disambut oleh ketiga-tiga Timbalan Premier Sarawak, Datuk Amar Douglas Uggah Embas, Datuk Amar Awang Tengah Ali Hasan dan Dato Sri Dr Sim Kui Hian.

Kira-kira lebih 1,000 jentera parti GPS hadir bagi menyaksikan majlis Pelancaran Manifesto GPS.

Turut kelihatan kesemua 31 calon-calon GPS.

See author's posts


Keuntungan Bintulu Port Holding turun RM31.06 juta

KUALA LUMPUR: Keuntungan bersih Bintulu Port Holdings Bhd turun kepada RM31.06 juta dalam suku pertama yang berakhir pada 31 Mac 2020, daripada RM39.49 juta dalam suku yang sama pada tahun lepas.

Hasil bagi suku tersebut juga susut kepada RM177.70 juta daripada RM178.38 juta sebelumnya, kata syarikat itu dalam makluman kepada Bursa Malaysia semalam.

Bagaimanapun, hasil daripada perkhidmatan pelabuhan di Pelabuhan Bintulu meningkat kepada RM142.48 juta pada suku pertama 2020 daripada RM140.80 juta dalam tempoh yang sama pada 2019, disumbang terutamanya oleh hasil tinggi daripada kemudahan sokongan asas dan perkhidmatan pelbagai.

Hasil dijana daripada operasi Pelabuhan Perindustrian Samalaju turun kepada RM25.85 juta daripada RM26.05 juta yang dicatatkan pada suku pertama 2019, manakala hasil daripada kemudahan pukal juga susut kepada RM9.38 juta daripada RM11.53 juta sebelumnya.

Mengenai prospek masa depan, ia berkata, pengendalian kargo serta singgahan kapal bagi gas asli cecair (LNG) dijangka kekal sebagai penyumbang utama hasil pada 2020.

Bagaimanapun, berdasarkan kepada penilaian awal impak daripada pandemik Covid-19, syarikat itu menjangkakan pengurangan kuantiti minyak sawit berikutan sekatan pergerakan di India dan hasil minyak sawit rendah serta pengurangan sedikit permintaan terhadap kargo LNG.  – Bernama

See author's posts


Tentera AS tolak vaksin dipecat

WASHINGTON: Tentera Amerika Syarikat (AS) mengumumkan pada Rabu lalu bahawa ia akan mula memecat tentera yang enggan mematuhi peraturan wajib vaksinasi Covid-19.

“Askar yang tidak divaksin menimbulkan risiko kepada pasukan dan menjejaskan kesediaan.

“Kami akan memulakan prosiding pemisahan secara sukarela untuk askar yang menolak perintah vaksin dan tidak menunggu keputusan muktamad mengenai pengecualian,” kata Setiausaha Tentera, Christine Wormuth dalam satu kenyataan

Menurut kenyataan itu, lebih 3,000 askar boleh dilepaskan. Tentera AS mempunyai 482,000 anggota bertugas aktif pada akhir 2021.

Sehingga 26 Januari, enam pegawai berpangkat tinggi termasuk dua komander batalion telah disingkirkan daripada jawatan mereka kerana enggan mendapatkan vaksin Covid-19.

Tentera telah mengeluarkan teguran bertulis kepada 3,073 tentera yang juga enggan mendapatkan vaksin.

Tentera Laut AS mengumumkan pada pertengahan Oktober bahawa kakitangan yang menolak vaksinasi terhadap Covid-19 akan dibuang daripada pasukan itu.

Ia amat sensitif terhadap wabak itu kerana risiko bahawa satu kes Covid-19 boleh menjangkiti keseluruhan kapal atau kapal selam di laut, memaksanya tidak beraksi atau beroperasi.

Dalam kenyataan akhbar Rabu lalu, tentera laut berkata, bahawa sekitar 8,000 anggota bertugas aktif dan perkhidmatan simpanan masih belum diberi vaksin dan sehingga kini, 118 orang telah diberhentikan kerja kerana menolak vaksin.

Corp Marin sebelum ini berkata, ia telah membuang lebih daripada 300 orang.

Menurut Pentagon, sekitar 97 peratus daripada kira-kira 1.4 juta anggota tentera AS yang bertugas aktif telah menerima sekurang-kurangnya satu dos vaksin Covid-19, -AFP

See author's posts